text:
Istados Unidos de Amèrica
Articulu in logudoresu
Sos Istados Unidos d'América (abbreviadu IUA; in inglesu: United States of America, abbreviadu USA) sunt una repùblica federale e constitutzionale integrada pro 50 istados e unu distritu federale. Sa repùblica est situada printzipalmente in su centru de su subcontinente nord-americanu, ue s'agatant sos 48 istados continentales e Washington DC, su distritu capitale, chi sunt a làcana a su nord cun su Canada e a su sud cun su Mèssicu. S'istadu de s'Alaska si agatat in su nord-ovest de su subcontinente a su nord de su Canada a s'est e a su sud e cun Rùssia a s'ovest in rujant s'Istrintu de Beringu. S'istadu de Hawaii si agatat a su centru-nord de s'Otzèanu Patzìficu. Sos Istados Unidos administran finas diversos territòrios e areas insulares de su Pacìficu e su mare de sos Caraìbes.


c: text/html

text:
Realismu màgicu
logudoresu · LSC · nugoresu
Su realismu màgicu est unu movimentu de su de XX sèculus innui elementus subra-naturalis e fantàsticus funt agiuntus a pinturas o narratzionis de tipu realista chena fai unu càmbiu craru de mundu o registru, a manera chi abarrint acanciaus a sa cuotidianidadi de is personàgius. Si caraterizat po sa precisioni agiumai fotogràfica de su realismu in unu cuntestu pitòricu o narrativu chi spantat.[1]
S'espressioni "Realismu màgicu" est stètia impreada sa primu borta in su 1925 de su crìticu tedescu Franz Roh po descriri su realismu caraterizau de minudas torradas a manera lìmpida e de efetu stranianti, de is pintoris chi apartenint a sa currenti clàssica de s'ogetividadi noa, chi s'ispirànt a is currentis italianas de sa torrada a s'òrdini de is annus binti, comenti Noixentus, Valori Plastici (publicatzioni de crìtica artìstica) e sa Pintura metafìsica de Giorgio de Chirico.[2]
In sa literadura, su fueddu est stètiu introdùsiu de su scridori Massimo Bontempelli[3]. In is òperas literàrias de custu movimentu ddoi at una presèntzia manna de màginis lìricas, de s'impreu de sa sinestesia e descritzionis sogetivas de sa realidadi, chi agiudant a sfumai is làcanas intra su chi esistit e sa fantasia. In custu àmbitu sa morte portat unu sentidu speciali, ca non est un'acabu ma una fasi noa, sendi chi criaduras mortas medas s'arrelatant cun normalidadi cun su restu de is personàgius.
Su gèniri est de importu mannu pruschetotu inta autoris latino-americanus comenti Gabriel García Márquez, Rómulo Gallegos, Juan Rulfo, Laura Esquivel e Isabel Allende; Alejo Carpentier naràt «lo reale maravilloso» sa versioni sua (dessintotu latino-americana) de su realismu màgicu.[4][5] Intra is autoris stesiaus de su gèniri s'agatant puru Ernst Theodor Amadeus Hoffmann, Gustav Meyrink, Alain Fournier, Henry Rider Haggard o Pere Calders.
Riferimentus[modìfica | modìfica su còdighe de orìgine]
- ↑ (EN) What Is Magical Realism?, in masterclass.com.
- ↑ (IT) Roh, Franz., Post-espressionismo : realismo magico : problemi della nuova pittura europea, Liguori, 2007, ISBN 978-88-207-3960-7, OCLC 799692194. URL consultadu su 20 nadale 2020.
- ↑ (IT) Bontempelli, Massimo., Gente nel tempo, SE, 2001 [1937], ISBN 88-7710-315-9, OCLC 800980908. URL consultadu su 20 nadale 2020.
- ↑ (EN) Daniel, Lee A., Realismo Magico: True Realism with a Pinch of Magic, The South Central Bulletin, vol. 42, núm. 4, Studies by Members of SCMLA, 1982. (EN)
- ↑ (ES) Barrera, Trinidad., Del centro a los márgenes : narrativa hispanoamericana del siglo XX, Universidad de Sevilla, Secretariado de Publicaciones, 2003, ISBN 84-472-0769-2, OCLC 53377443. URL consultadu su 20 nadale 2020.

robotstxt: allowed

filter: keep


text:
S'isportellu de sa limba sarda est torra abertu
Gràtzias a unu finantziamentu arribadu cun sa Lege 482/1999 a s'Unione de sos Comunes de su Barigadu - nde faghent parte sos Comunes de Ardaule, Bidoniu, Busache, Fordongianus, Neoneli, Nughedu Santa Itòria, Samugheo, Sorradile, Ula - at torradu a abèrrere s'isportellu linguìsticu subra-comunale, cun ufìtzios abertos in ogni Comune. Su servìtziu naschet pro rispòndere a sos bisòngios de sos amministradores, de sos dipendentes comunales e de sos tzitadinos chi chèrgiant impreare sa limba sarda fintzas in sas fainas de su Comune o in sos raportos cun su Comune.
S'operadore de isportellu est a disponimentu fintzas de tzitadinos, maistros de iscola, professores, istudiantes e assòtzios pro cale si siat informatzione, aprofundimentu, duda, curiosidade, bibliografia, sitografia in contu de limba sarda, pro consulèntzias in sa carrera didàtica, in cussa giurìdicu-normativa e pro cussìgios chi pertocant sas règulas de iscritura de su sardu.
S'ufìtziu, contivigiadu dae sa Sotziedade Cooperativa L'ALTRA CULTURA de Aristanis, est acasagiadu in sos locales de Munitzìpiu, in pratza Matteotti nu 2. Aberit su mèrcuris dae sas 09.00 a sas 13.00.


text:
Harvest: una beer firm chi faeddat de Gaddura e Campidanu
* Dae sa terra a sa butìllia * - Su brand Harvest naschet in Sardigna in su 2016. S'idea est de duos amigos, unu de su cabu de susu e s'àteru de su cabu de giosso. A los aunire est istadu su matessi amore pro s'òrgiu e sos lùpulos.
In die de oe su Beer firm Haverst acumandat sa produtzione sua a sos istabilimentos Birra Bellazzi.
S'aventura de Harvest est comintzada cando Davide Piga de Sètimu e Antonio Daga de Lungone ant leadu sa cualìfica de birràiu artesanu. Custu tìtulu lis at permìtidu de concruire unu progetu chi in unu primu momentu fiat feti unu giogu.
Posca, ambos ant detzìdidu de megiorai galu sas cumpetèntzias issoro comente homebrewer.
Sa de sos duos sòtzios est una faina chi dat atentzione manna a s'isseberu de sas matèrias primàrgias, ingredientes importantes pro otènnere una resèssida perfeta de sa produtzione brassicola issoro.
Cun Harvest onni particulare est contivigiadu cun pretzisione manna, e pro custa resone sa figura e sa grafica de sas ampuddas produidas sunt acumandadas a duos gràficos professionistas.
Sa produtzione firmada Harvest biet sa lughe in su mesi de santugaine de su 2016 cando Davide e Antonio faghent connòschere a su mercadu sa primu birra Harvest. Est sa "Rena Bianca", una bèvida blanche, chi si caraterizat pro àere unu sabore de agrumes e ispètzias. Una birra beverina e frisca cun unu nùmene chi ammentat sa Plaja de Lungone. Una birra importante, seletzionada dae sa rivista ispagnola "Mundo Birruno" tra sas mègius 12 bèvidas de sas 500 lòmpidas dae totu su mundu.
A manera crara una beer firm gazosina de ideas comente Harvest at produidu àteras birras puru. Dae sas retzetas de Antonio Daga e Davide Piga naschent etichetas primorosas, bèvidas ispantosas chi si lassant bufare a discansu. Gosi, paris cun "Rena Bianca" agatamos puru "Prenda Dorada", "Zina", "Malavagia", "Sa Rabi" e "Gadduresa".
A tempos de oe Harvest at in cantieri una birra noa, sa retzeta pro produire custa bèvida però est istada afidada a su birrifìtziu Alvure, una realidade brassicola màstrina de Su Masu.
Dae sa terra a sa butìllia
Progetu realizadu cun sa partetzipatzione de sa Regione Autònoma de Sardigna – L.R. LR 22/2018, art. 22


text:
Reference films & books
FILMS:
L. Olivier, Enrico V; R. Bresson, Il diario di un curato di campagna; R. Rossellini, Germania anno zero, Paisà; V. De Sica, Ladri di biciclette; film collettivi ideati da C. Zavattini (Siamo donne, L’amore in città, Il cinegiornale della pace); H.-G. Clouzot, Le Mystère Picasso; M. Deren: Meshes of the Afternoon, At Land, A Study in Choreography for Camera, Ritual in Transfigured Time, Meditation on Violence, The Very Eye of Night e Divine Horsemen. The Living Gods of Haiti; J.-M. Straub-D. Huillet, Cronaca di Anna Magdalena Bach; M. Antonioni, Blow up; W. Wenders, Tokyo-Ga
BOOKS:
Libri:
Giorgio Kraiski (edited by), I formalisti russi nel cinema, Garzanti, Milano 1987
Giorgio De Vincenti, Lo stile moderno. Alla radice del contemporaneo: cinema, video, rete, Bulzoni, Roma 2013
Anita Trivelli, Sulle tracce di Maya Deren. Il cinema come progetto e avventura, Lindau, Torino 2013


text:
di Tonino Bussu. Sos pitzinnos de sa prima elementare an presentau su contu de compare Sorighe e de compare Puddu, e an fattu puru unu power point pro custu contu, semper in limba sarda.
An sighiu sos de sa V^ classe, de sa 2^, 3^ e 4^ presentande s’istoria de sa Sardigna in limba italiana in rima, sa cantone de Frantziscu Innassi Mannu ‘Su patriottu sardu a sos feudatarios’ recitandende cada pitzinnu un’ottava e traduindela puru in italianu.
Sa secunda e sa terza media an presentau s’istoria de sa Sardigna in limba sarda firmandesu su prus in su tema de sa die de sa Sardigna , su 28 de aprile de su 1794, supra sa frigura de Giomaria Angioy e de sas lottas contr’a su feudalesimu.
Ma an trattau puru poetas sardos comente a Bostianu Satta faveddande e mustrande magines de sa pratha chi in Nugoro pro custu poeta at fattu s’artista sardu de Orane Titinu Nivola.
At presentau sa serada su mastru Gianni Dessì ispiegande s’impignu chi b’est istau pro arribare a imparare custas cosas, mentres sos relatores Tonino Bussu, Paula Mereu e Teresina Serra an faveddau de s’importu chi tenet a imparare a sa limba sarda e a trattare sos argumentos de istudiu in sa limba nostra.
E an incorazau mastros, professores alunnos e genitores a pessare chi in iscola s’imparet s’istoria nostra e s’istudien sas materias in limba sarda.
An puru marcau s’importu chi tenet a impreare su sardu cada die comente limba veicolare in iscola inditande puru chi sos docentes imparen a sos istudentes s’istoria de sa Sardigna a livellu de materia de ponner in su curriculu iscolasticu, in su pianu de s’offerta formativa.
Est istau unu bella, toccante e coinvolgente manifestazione sa chi s’est fatta in Tonara su vortaedie de su 29 de Sant’Andria in s’Auditorium Comunale de Tonara inube si sun sortios totus sos istudentes, sos docentes, sos genitores e medas ateros tonaresos chi an ascurtau pitzinnos e relatores faveddande in sardu a dimostrazione chi si si cheret su sardu si podet ancora imparare e sos pitzinnos, si tenen docentes appassionaos de sa limba e de s’istoria nostra suni dispostos a imparare su tonaresu, sa limba sarda.
Non pariat beru chi custos pitzinnos in su ziru de pacu tempus, grassias a s’impignu de sos insegnantes, esseren rennessios a imparare in limba tantas cosas, a imparare s’istoria issoro, a recitares sos contos in limba, a pintare in sos disignos s’istoria de s’isula nostra.
Eppuru l’an fattu! Bastat a tenner s’idea e sa volontade!
Alunnos, professores, mastros e genitores si suni impignaos a nde fagher medas ateras de custas dies chi si sun potias puru festare grassias a su contributu de s’Assessorau Regionale a sa Pubblica istruzione.
Nella fotografia il poeta tonarese Peppino Mereu.
Like this:
Like Loading...


text:
Walt Disney fut nàsciu in Chicago in su 1901. Est istétiu animadori, autori de fumetus, produtori, ghiadori, scenegiadori e dopiadori. In prus, nd’at pesau a Disneyland: su primu e prus nodiu parcu de ispàssius, fundau totu asuba de is cartonis animaus. Cun is chi trabballànt cun issu, Disney at criau personagius famaus in totu su mundu, comenti Mickey Mouse, in italianu Topolino. Cun is fumixeddus e is cartonis animaus, at fatu connosci personagius che Paperinu, Tziu Paperoni, Pippu, e fatu bessiri a su cìnema is contus de fantasia prus bellus de dónnia tempus. Walt Disney est mortu in Burbank, in Califórnia, in su 1966.
Su primu personagiu de Disney a tenni fama, innantis de Topolinu, fut istétiu “Oswald”, su conillu scofau. A prim’ora Topolinu si depiat intzerriai in-d-un’atra manera. Su nòmini chi Walt Disney iat scioberau po custu simpaticu personagiu, fut unu pagheddu prus iscuriosu de su chi dd’est tocau: “Mortimer”.


text:
Definizione Definizione
Sinonimi e contrari Sinonimi e contrari
Modi di dire Modi di dire
Frasi Frasi
Cognomi e Proverbi Cognomi e Proverbi
Terminologia scientifica Terminologia scientifica
Etimo Etimo
Traduzioni Traduzioni
étnicos:
generales:
A./c.
S’istedhu * in d-una variante o sinónimu inditat in cale de custos est posta s’etimologia; in s’etimologia narat chi cussa est s’etm. suposta.
addromàre , vrb: addrommare Definizione
cricare o abbaidare s'ormina, sa trata, is peadas, andhare aifatu de s'arrastu; pònnere aifatu a ccn. po dh’iscocare, fintzes agatare a ccn. furandho / addromàresi a unu o a una cosa = castiaidhu bèni a manera de dhu connosci
Sinonimi e contrari
arrastai,
atratare,
atrataritzare,
orminare,
ormizare,
trateare
Frasi
su monte est cucuzau de nie fintz'a su peale e no si addromat prus nudha, no bio sinzale de matas ◊ su boe chi che ant furau l'apo addromau in su caminu de cussa bidha
2.
su sirbonedhu connoschiat cudhos chi colabant a l'apompiare pro curiosidade e cudhos chi lu fachiant pro si l'addrommare, si lis capitabat de lu bíere in cassa ◊ fipi balente de manos e de coro e feras e furones addromao (G.Brocca)
Etimo
srd.


text:
sabato 17 marzo 2012
S'istadu de sa politica de sa limba in Sardinna. Analisi, idee, programmi, iniziative. CAGLIARI 20 ottobre 2004
CAGLIARI 20 ottobre 2004, ore 18,00 Via Trentino, ERSU Casa dello Studente Sala Cosseddu
Limba, de limba seus chistionendi: limba poita? Ap’essi mancai strollicu e isfadosu, ma s’ap’a nai chi sa limba est po s’identidadi. Po s’identidadi, eja: ma tocat a biri perou in cali manera depeus tenni acapiadus custus dus nominis de lingua e de identidadi, chene fai diventai sa lingua s’addoru de unu déu sbuìdu, chene dha torrai a unu “feticcio”, s’ìat a nai in italianu; ma tenendidha, sa lingua, in su consideru e in su contivizu giustu, cument’e cusciéntzia bera, cument’e un’aficu de cumpiri. Lingua cumenti ad essi carchi cosa chi’nci podeus acafai innìa su pensamentu e innoi su pensamentu etotu potzat agguantai, e si potzat isterri, e potzat mancai sestai unu ghetu d’esisténtzia: una “costante esistenziale”, in custus tempus chi si sun bortaus ‘post-resistenziali’. E totu custu, innanti de dogna consideru de giudu praticu e deretu. Ollu nai cun custu chi oi sa chistioni no est tantu de fai de manera chi is chi no comprendint s’italianu si potzant espressai e potzant fuedhai su sardu, custu problema oi pertocat pagu genti e sempri prus pagu: oi su problema est a s’imbessi, ca est cussu de torrai a fai imparai e imperai su sardu a is prus de sa genti, e pruscatotu a is giovunus, chi oi in die si dh’ant iscaresciu. E totu custu movendi de s’asssuntu chi s’educatzioni e sa sabidoria depit essi multilingue e plurilingue cun s’atuamentu chi su de tenni e connosci prus de una lingua est una richesa, e chi su de fai giogai e traballai prus de una lingua in intru de una conca, de una pessoni e de una personalidadi matessi no est unu perigulu ne po sa pessoni ne po dognuna de custas linguas: ca ind unu propriu logu poidint biviri e matucai prus linguas agiuendisì paribari. Pertochendi a custu, s’Univ. est fendi sa parti sua, e in sa FdL, mein chi traballu, tenus curricula, cursos de laurea specialistica e master de lingua e de cultura sarda, chi anti tentu e tenint fortuna e aggradessu intr’ ’e is discentis; e po custu abbisongiant de amparu e de essi afortigaus de su mundu de sa cultura e de is istitutzionis, po ca si potzant isprundi cun dicia.
Chini narat chi est mellus a imperai su tempus e s’atinu a imparai una lingua internatzionali, s’ingresu po esempiu e po primu, poita ca funti custas linguas is de prus importu e podint aberri is gennas a su benidori e ca funti custas linguas is prus de cabbali e profetu, cussas po s’assantai ind unu mundu globalizadu, chene perdi tempus e balìa cun is linguas de minorìa e de bidha: chini narat custu o non iscit it’est narendu o est fendu unu chistionu e un’arregionu ideologicu.
Certu podeus essi fintzas de acordu chi una lingua no est, de issa etotu, su funhoriu de s’identidadi, ca dhu scieus totus chi dhoi at linguas de minorìa chi no ant isterriu camineras po s’identidadi de is populus chi dhas chistionant, e scieus puru, a s’imbessi, chi dhoi at culturas e natzionis cun sentidu identitariu forti e intragnau chi no arrimant tali sentidu assuba de una lingua propria; ma si custu est beru, est perou fintzas beru chi in Sardinna su processu chi ’nd’ at bogau e ’nd’est boghendi sa lingua sarda de sa conca, de sa connoscentzia e de su consideru de is sardus est andadu i est andendi a paris cun su manìggiu chi ’nd’est sderrixinendi fintzas sa cultura sarda etotu de s’atinu comunu: bastat a si castiai a ingiriu cun ogu e coru sintzillu po dhu cumprendi e si’nd’agatai. Po s’agatai bèni de s’aponciu chi tenint medas pessonis candu si fuedhat e si chistionat de sardu e de sardidadi. E, po beni ch’andit, totu sa chistioni de su sardu finit po essi arrenconada in su furrungoni de su folclore: cumenti fessit carchi cosa chi podeus puru arregodai dogna tantu, mancai comenti arrexini antiga, po torrai a bogai carchi diciu sàbiu o carchi sciolloriu pibirudu; e mancai, in s’ora chi seus, po dha tenni cumenti un’ispantu denanti a su chi, sendu nostru ma chene dh’atuai, dhu castiaus cumenti istrangiu e atesu de nos etotu, de aici chi si castiaus, nosus a nosatrus etotu, cun sa propria mirada allena chi s’adderetant is furestéris.
Ma dhoi at perou carchi cosa chi aguantat beni totu custa faìna e frassu cuntivizu, e chi s’aponit traessa a totu custu manìggiu chi bolit isciarrocai su sentidu nostru chi nos iscerat: e custa cosa tosta, atzuda, abetiosa e po fintas tirriosa est sa lingua: a su mancu fintzas a candu s’abrarat, e si dha lassant, fintzas a candu dh’eus a podi agguardai; sa lingua, seu narendi, cussa bera e bia, sa lingua de sa vida, impitada in sa vida e po contai e narai sa vida (e no scéti po cantai mutus, mutetus e batorinas de una ìa, o po contai carchi contixedhu de forredha de is mannus antigus). Sa lingua, fintzas a candu est vida, no est facili a dha mantenni aintru ’e is lacanas de su folclore. E insaras est po custu chi is chi bollint ponni in olvidu su sentidu beru e intragnau de una cultura, inghitzant propriu fendi scaresci sa lingua, boghendi a pillu calisisiat arreghescia po no dha fai imperai, mancai andendi a pagu a pagu in custu andongiu, caminendi a gradus, arredusendi una lingua, su sardu, in cussorgias sempri prus piticas, a intru de lacanas sempri prus istrintas: acorrendidha in su rodeu alindau de is paisanus de una propria bidha, in intru ’e is murus de domu, lassendidha imperai scéti mein ’s traballus prus antigus de unu tempus chi si ’nd’est andendi impari cun issus, fintzas a torrai su sardu a unu suspiu impitau de is piciochedhus chi si creint balentis. De manera chi, a facci ’e su sardu, est crescendi deddiora in su prus de sa genti sarda etotu unu sentidu presumìu, de sufficéntzia aponciada, unu sentidu, frassu, chi custa lingua no siat bona po sei matessi a narai totu su chi si bolit e si depit, ca su sardu no tenit is aìnas giustas e de giudu po espressai totu s’abisongiu de nai, po nai totu su chi s’astesiat foras de domu e foras de bidha, foras de is òrus istrintus de una vida atremenada in su pagu; est crescendi una cumbintzioni chi custa lingua nostra no potzat nai atru chi su chi est antigu, chi potzat nai scéti s’antigoriu, su chi est familiari o bidhunculu. Aici pensat su prus de sa genti, chene mancu de s’abizai cantu totu custu, atinadu o no atinadu chi si dh’apat, est su crumpimentu de unu ’etu ideologicu.
A nai chi su sardu no tenit capassidadis bastantis po espressai e nai su meda (mancai siat pretzisu de traballai ancora, e meda, po ’ndi bogai de sa lingua totu s’iscrusoxu suu, cuau e virtuali), a nai chi su sardu no tenit is fuedhus e peraulas bastantis: a nai totu custu est a nai una fartzidadi una cosa no bera. Iat a bastai a ghetai sa mirada ind unu ditzionariu ben’assentau, o, mellus ancora, a sa literadura sarda moderna chi s’est brotendi froris de ispantu: de lingua, de poesia e de prosa.
A nai chi is linguas de minorìa funti cundennadas a morri, e chi custa morti no si potzat istransiri, ca custa est sa bia e iss’andanta de su progressu e de sa modernidadi, custa est una bidea, funti fuedhus, custus, de una una sociologìa a stracu batatu, una faula neta.
A nai chi sa scéntzia podit scéti castiai su chi est acontessendi e dh’allistai in su registru de sa connoscentzia, e chi, in fatu ’e custu contu, sa linguistica podit e depit scéti castiai e marcai chi is linguas minoris funti morendi e atru non si podit, a nai e a fai diaìci est cument’a nai unu dotori chi ananti de su malàdiu atru no fait ca dhi nai chi est malàdiu renuntziendi a dhu sanai e a dhu sarvai, e lassendidhu morri; ma is malàdius e is linguas debilis e malàdias podint sanai e si depint sarvai.
Un’atra cosa chi medas bortas mi dimandu est poita est aici dificili, po sa politica culturali, a ponni sa lingua in sa lista de is cosas de agguardai, e a dha cunsiderai unu “beni culturali”. Fortzis poita ca sa lingua no est una cosa concreta chi si podit castiai e tocai, ca no est unu nuraxi o una taula pintada, e nemancu unu sedatzu o unu ciliru de si dhu scaresci in intru e unu museu; fortzis poita ca sa lingua est lévia che issa vida etotu, e che issa vida si ’nci iscapat i est mala a dha fai intrai in su stampu istrintu e grai de sa politica e de dogna programmatzioni: fortzis est po custu chi benit mellus a dha fai scaresci e dha minuspretziai: ei, a dha minuspretziai a su propriu de s’esistentzia, de su biviri, a su propriu de sa vida etotu. Ma sa vida torrat a nasci dogni annu e si no est de unu ’etu at essi de un’atru. E si morit custu sardu, custa limba, labai chi ’nci ’nd’est unu atera giai pronta mein ’s intragnas prossimas de su coru; dha seu intendendi deddiora, fintzas de sa picinnìa, zumiendimì mein ’s origas. Adhìa de dogni cosa; adhìa de dogni trobea, adhìa de dogni trampa, adhìa de dogni faula. Adhia de totu.
maurizio virdis
Pubblicato da Karalitana a 13:35 Nessun commento:
domenica 11 marzo 2012
Sa pratzidura diatòpica de sa lìngua sarda/La divisione diatopica della lìngua sarda
FILS 11-12 . Cagliari, novembre 2011
***
Est cosa connotta de tottus ca sa lìngua sarda est pratzia in fuedhadas diversas e dissimbillantis, candu prus candu de mancu, s’una de s’attra. Mancai sa lìngua sarda siat una e una scetti. E custu poitta ca una scetti est s’arrèxini e sa manera de cummenti s’est ispirigada sa lìngua latina po ’ndi benni lìngua sarda: e gi’est po cussu insandus chi sa lìngua sarda tenit meda caràtteris chi funti sempri is proprius in calisisiat logu si fuedhit su Sardu. Iat a bastai a nai su fenòmenu de sa metafonesi, sa punna de su Sardu a mantenni sa sìllaba obetta; sa manera analìtica de fai su tempus verbali de su benidori (e.a.n. su futuru: p. es. app’a nai,as a fai), s’artìculu determinativu (su, sa) chi benit de su latinu ipsum/a e no de illum/a cumenti est in casi tottu is attras lìnguas romànicas; s’affortziamentu de is cussonantis; su de ’nci ponni sa preposizioni a deinnanti de su complementu oggettu si custu est una pessoni (p.e. appu intendi a Nàssiu): e meda attrus ’nd’ia podi mentovai. E prus parìvile ancora est sa lìngua sarda si pigaus a contu is fenòmenus de sa sintassi: chini no connosci s’espressioni po fai certus tipus de dimandas, cument’iat essi Intèndiu m’as? calendinci fias? A Frantziscu fuedhai dhi deppeus?, po nai una de is cosas prus connottas e spainadas in tottu su Sardu; e ia podi acciungi sa manera de imperai su modu infinidu, o su gerùndiu, o sa tràmuda de is costituentis sintàtticus in sa fràsia, cummenti aina po espressai certus bisòngius e fainas pragmàticas (p. es. una domu nova mi seu comprau). E no est de si scaresci chi su cabbali de su lèssicu, de is paràulas est a nai, est, in sa fondamenta sua (e no scetti), su matessi in tottu is fuedhadas de sa lìngua sarda.
Nadu custu, scieus, torru a nai, ca sa lìngua sarda cambiat de espressada comenti cambiant is logus e sa geografia de sa Sardinna; scieus tottu ca, si andaus a una bidha accanta a sa nostra, agattaus giai differèntzias e dissimbillantzas, chi crescint cantu prus si ’nci stesiaus de su logu nostru. Tottu custu no est unu spantu e no dhu deppit essi: dogna lìngua est, fintzas de s’inghitzu, differentziada in sa geografia sua, e s’aunimentu, si càpitat in s’istòria, benit appusti, mancai sa chistioni siat unu pagu prus diffìcili, trobedhada e imbodhiada de cantu seu narendi innoi. Podeus fintzas nai chi sa differèntzia est sa sustàntzia matessi de sa lìngua: de dogna lìngua, poitta ca dogna lìngua nascit cun s’intzimia etottu de sa differèntzia e de sa cumpratzidura: diffèrentzia intra de is logus abi custa lìngua si fuedhat; differèntzia cunfromma de is dissimbillantzas chi s’agatant in sa societadi aundi est fuedhada; s’aunimentu de una lìngua (e fintzas su mantenimentu de issu) benit, imbèccias, de una voluntadi precisa, chi podit essi polìtica, sociali o culturali, o totu custas cosas impari.
Duncas, su problema immoi est cussu de stallai is diversas faedhadas de sa lìngua sarda. Infattis si andaus a circai differentzias, ’nd’eus agattai prus de cantu si ’nd’íant a podi, in tottu su logu de Sardinna, différentzias de nomini po nai una e una pròpia cosa (p.es. is nominis de su tzurrundeddu, o de su pibitziri), o is desinèntzias de tempus e modus de su verbu, is maneras, is prus dissimbillantis, de spadriai is sonus e de realisai is fonemas: e in custa manera iaus a intrai ind un’imbòdhiu aicci impirigau, chi iat essi diffìcili a si ’ndi scabulli. Duncas bisòngiat a circai e a si donai una mètida e un’arrègula po si ’ndi podi sprobigai.
In custus annottus chi si propòngiu m’app’a poderai a unu critèriu e a unu fundòriu tradizionali, chi est cussu de fundamentai sa pratzidura de is fuedhadas appitzu de fenòmenus fonèticus de sa lìngua, mancai deu beni scìppia ca attrus critèrius s’iant a podi bogai a pillu, fintzas po biri si custus andant a pari cun is fonèticus, e in cali medida; e mancai scìppia puru chi fintzas una classificatzioni de is fenòmenus morfològicus, mascamenti is chi pertoccant sa coniugatzioni verbali, iat essi cosa disìggiada po s’iscèntzia, dae custu remiru. Ma scieus beni puru chi est tantecantu sa fonètica a donai a is fuedhantis sa medida e s’attinu su prus làdinu de sa differèntzia.
Ma fintzas ponendisinci aintru de custu consideru fonèticu, toccat a circai e a ponni critèrius precisus, poitta ca is fenòmenus fonèticus funti medas e medas. E duncas tocat a scerai calis fenòmenus fonèticus potzant essi cussus affattentis a una pratzidura chi tengiat sentidu e fundòriu, deghinò iaus a essi indaennanti de un’improdhu de fattus differentis, iscussertaus e chen’arrègula.
Duncas app’a prova a donai unu critèriu e un’arrègula a s’ammisturu mannu de is differèntzias. E diacci toccat a si dimandai cali iant essi is differèntzias de importu prus mannu po trassai una figura assentada de custa cumpratzidura, dialettali eus a nai, de sa lìngua sarda. Po custu m’app’a poderai a tres critèrius fundamentalis: unu geogràficu, unu, stòricu-comparativu e unu strutturali.
Innanti de sighiri in custu trettu, iat essi pretzisu de bogai a campu su concettu de isoglossa: naraus isoglossa una linia imagginària chi scrobat su logu (geogràficu) aundi s’agattat unu certu fenòmenu, de su logu aundi custu fenòmenu no dhoi at. Duncas un’isoglossa disinnat una pratzida de campu (de spàtziu) geo-linguìsticu cun remiru a unu certu fenòmenu linguisticu: fonèticu, lessicali, morfològicu.
Immoi, cummenti is linguistas scnit beni deddiora, candu est chistioni de làcanas intra variedadis de una matessi lìngua o intra lìnguas imparentadas intr’issas, no s’agattat mai una làcana pretzisa chi dhas iscrobit de manera netta, po ca si potzat nai chi innoi accabbada sa variedadi X e adhia de innoi cumenentzat sa variedadi Y. Infattis is isoglossas s’attroppèliant intrepari, chene andai mai una appitzu de s’attra, de manera chi no si podit marcai mai una làcana pretzisa: teneus scetti làcana de fenòmenus singrus, ma no làcana intra variedadis o lìnguas in parentìu. Perou, certu, podeus nai chi ’nci funt isoglossas chi punnant a sighiri sa matessi caminu, accostandusì o istesiandisi unu pagu s’una cun s’attra o mancai fendu su propriu camminu po unu certu trettu. Po esèmpiu, su campu attremenau dae s’isoglossa chi pratzit sa leada abi is cussonantis velaris si funti torradas in palatalis (est a nai sa leada abi si narat chentu e cussa abi si nara centu), sighit unu camminu chi casi cumbinat cun su de s’isoglossa chi pratzit sa leada aundi is vocalis -E e -O latinas in finitia abarrant ugualis, dae sa leada aundi custas vocalis si cambiant in -i e in –u (est a nai sa leada abi si narat òmines bonos dae sa leada abi si narat òminis bonus). Attru esempi podit essi cussu chi pertoccat sa rutta de sa n intr’e vocalis e su de su cambiamentu de L in b (sa mãu maba); o ancora cumbinat casi perfettamenti sa leada abi si narat puthu (dae una T+J latinas) e cussa abi s’arruit sa f de inghitzu ’e paràula: ’idzu (pro fidzu). Un’attru critèriu est cussu po chi unu datu fenòmenu (sinnau de una certa isoglossa), naraus su fenòmenu A podit occuppai una certa leada inintro de sa cali dhoi at una leada prus pitticca abi s’agattat fintzas su fenòmenu B; in tali manera iaus a tenni sa variedadi X chi tenit A e scetti A e sa variedadi Y chi tenit A e B.
Infinis podeus ponni un’attru critèriu, su de tres chi nos fait stallai una leada abi is isoglossas si attroppeliant e s’impirigant meda appari.
Un’attru critèriu ancora est cussu chi si fait preferri un’isoglossa chi istallat una leada bastanti manna de una troppu pitticca.
Postus chi aus custus critèrius, toccat insandus a disponni una gerarchia chi tengat in cossideru s’importu, minori o majori, de custas isoglossas. Po fai custu, potzu proponni custus paràmetrus, commenti sighit: 1) paràmetru spatziali: tenint importu prus mannu is isoglossas chi istallant una leada prus manna, mellus ancora si 1a) custas isoglossas punnant a s’attobiai appari; 2) paràmetru istòruicu comparativiìu: tenint prus importu is isoglossa chi scrobant una leada de unu fenòmenu de mantenimentu dae cussa de unu fenòmenu novadori, mellus ancora si 2a) custus fenòmenus si podint cuffrontai cun fenòmenus parìvilis de logus linguisticus chepari po cantu a parentiu; 3) funti de importu is isoglossas chi stallant sa leada de dus fenòmenus chi siant parivilis o liaus intr’issus cantu a struttura.
Insandus su tipu de leada linguistica chi eus a nai «ideali», iat essi cussa chi tenit un’amprària bastanti manna, chi si cumbinat cantu mellus est possìbili cund una leada de un’attru fenòmenu, e aundi s’agattant fenòmenus de importu stòricu-comparativu e de importu strutturali.
Immoi, insandus chi eus nau tottu custu, già podeus scioberai is isoglossas chi funti de importu prus mannu.
Una prima isoglossa est cussa chi iscrobat sa leada aundi is cussonantis velaris latinas indaennanti a is vocàlis e e i (ki, ke) abarrant chene cambiamentu, dae sa leada aundi custas cussonantis si torrant in palatalis (est a nai chi si scrobant sa leada aundi si narat chentu lunghes de cussa aundi si narat centu luxis). Custa isoglossa pratzit sa Sardinna in dus mesus casi ugualis; e ancora is dus leadas aicci stalladas funti, duncas, una prus cusservativa e casi unica in su mundu linguìsticu romànicu, a nord, e s’attra prus innovativa a sud. Cust’isoglossa, ancora, currit unu camminu chi si cumbinat bastanti beni cun s’isoglossa chi scrobat sa leada aundi is vocalis -E e -O de finitia si mantenint cummenti funti dae cussa aundi issas si tramudant in -i e in -o ( frores bellos/froris bellus; deo sono bene/deu sonu beni ); e innoi puru ’nci teneus un’area de cusservassione a nord e una de innovassione a sud chi s’appresiat a s’Italia meridionali e a sa Còrsica. Po custu fattu, su mesu meridionali de s’Isula benit a frommai unu sistema fonològicu cun setti fonemas vocàlicus, poitta ca si distinghit una e aberta dae una e serrada (bèni/béni, scètti/scétti) e atterettantu una o aberta dae una o serrada (óru/òru; óllu/òllu) cun balori fonològicu, est a nai bastanti a distinghi po issas etottu dus pràulas. Custu fattu est lograu de su fenòmenu chi si narat metafonesi po su cali una vocali e o o tònicas funti serradas si sighit sa vocali i o u, deghinò sa e e o abarrant abertas, ma sa i o u deppint essi sas beras de su latinu, ca si benint de una -E o -O latinas chi in Campidanesu si furriant in i e u, insandus sa e oppure o tònicas abarrant abertas: e duncas, po esèmpiu, béni dae su latinu VENI porta sa e serrada, mentras ca bèni dae su latinu BENE porta sa e aberta.
Dhoi at attras isoglossas chi currint dae ponente a levante in mesu a sa Sardinna e dha spratzint in dus metadis.
Dhoi at cussa de sa pròstesi de sa vocali i daennanti a s+cuss. Fenòmenu chi agattausu sempri in su mesu de susu de s’ìsula, mentras che in sa parti ’e iosso custu fenòmenu no est de regula (iscola, iscala, ispantu iskire, istrale). Mentras a s’imbessi in parti ’e iosso agattaus sa pròstesi de a daeinnanti a una r (arriu, arrana, arrosa, arruiri, arrègula, ecc.), chi no s’agattada in part’ ’e susu.
Su mesu de basciu tenit s’articulu determinativu plurali is uguali po maschili e po femminili, mentras chi in part’ ’e susu si scerat sos po su maschili e sas po su femminili.
Infinis teneus tres isoglossas chi currint de manera casi perfetta su propriu camminu, stallendi una leada a forma de triangulu, cun sa punta in Ottana e is ladus chi andant s’unu a Siniscola e s’attru a nord de Baunei, de manera chi in custu triàngulu cappit sa part’ ’e susu de sa Brabaxa, su Nuoresu e sa Baronia. Is isoglossas chi seus narendi funti duncas custas.
1) cussa chi scrobat sa leada abi is cussonantis occlusivas surdas P,T,K intra de vocalis s’abarrant chen’ e mudai, a differèntzia de tottu su restu de su logu sardu abi is cussonantis ch’eus nau si mudant in sonoras fricativas b, d, g. Po esèmpiu: paku, luke, fàkete, arribatu, kupa, kepudha contra a pagu, luge, fagede, arribbadu, kuba, kebudha. Custu fattu est de importu compartivu poitta ca distinghi una leada cusservativa, de una keada innovadora fintzas a cuffronta cun attras partis de s’ispàtziu linguisticu romànicu: pruscatottu orientali contra occidentali.
2) sa rutta de sa cussonanti F in cummentzu de paràula: oku po foku, arina po farina, idzu po fizu, odza po fodza, àkere po fàkere, urriare po furriare, erru po ferru, ecc. Custu fattu est de importu si pensaus chi custu fenòmenu si deppit a sa lìngua chi si fuedhàt in Sardinna innanti de su Latinu de is Romanus, e est unu fenòmenu chi agattaus fintzas in su Castiglianu e i su Guasconi, casi de seguru poitta ca custas lingusìas teniant una matessi lìngua preromana, pari cun sa Sardinna.
3) s’irviluppu de su gruppu fonèticu de C o T + sa semicussonanti J ; in custa leada custu gruppu si svviluppat cummenti una cussonanti interdentali ficativa th, contra a su Logudoro chi dhu torrat cummenti t, e su Campidanu chi dhu torrat cummenti zeta surda tz: petha, puthu, atha) contra a peta, putu, ata mein su Logudoro, o petza, putzu, atza in Campidanu (dae su latinu PETTIA, PUTIU (po su clàssicu PUTEU), ACIES.
Seus immoi in sa possibilidadi de tirai carchi concruimentu. Eus bistu chi dhoi at tottu una filera de fenòmenus chi spratzint su logu linguisticu de su Sardu in dus metadis de amprària casi uguali: s’una in part’ ’e susu e s’attra i part’ ’e iossu, s’una, a nord, prus cusservadora e s’attra, a sud, prus innovadora. E funti tottu isoglossas de importu po is arrexonis chi eus nau appitzu. E dhoi at unas tres isoglossas, de importu issas puru, chi descrinti una leada prus pitticca ma beni stallada chi est cussa de su Nuoresu. C’est de nai perou chi tottu is isoglossas chi distinghint sa parti ’e iossu da sa de susu, distinghint peri su Nuoresu dae sa leada de iossu o meridionali. Po tantu eus stallaus tres leadas principalis aundi ’nci funti is tres variedadis linguisticas de sa lìngua sarda: su Campidanesu o meridionali, su Logudoresu o nord-occidentali e su Nuoresu o nord-centru-orientali. Cust’urtima dha podeus intendi cumment’e sa parti prus cusservadora de su Logudoresu, po is cosas chi eus nau pagu innanti. B’at fintzas de cussiderai chi s’àrea nuoresa s’agattat a costau de s’area ollastina, chi podeus cussiderai sa parti cusservadora de su Campidanesu, insandus podeus nai chi dhoi at tottu un’àrea bastanti manna, collocada in sa parti centru-orientrali de sa Sardinna chi est un’àrea de cusservatzione linguistica.
Ma un’attra leada, sa ’e cuattru podeus stallai, est sa leada de s’Arborea, est a nai, po su chi pertoccat sa linguistica, sa leada posta a susu de Aristanis e chi cumprendit su Montiferru, sa zona de Bilartzi, su Barigadu e parti de su Mandrolisai cun Sòrgonu e Atzara. Custa leada dha podeus stallai po more de unu cuntrastu chi eus a nai strutturali e chi in dogna manera segat una certa simmetria de distribuzioni complementari de certus fenòmenus. Infattis in s’area de susu aundi si mantenint chena mudongiu is cussonantis velaris (chentu, àghina, pike) su sviluppu de su gruppu fonèticu chi aus bistu T,C+semicussonanti J est o t (logudoresu) o th (nuoresu): puttu/puthu, atta/atha; aundi imbeccias is velaris si furriant in palatalis su sviluppu de su custu gruppu fonèticu est tz. Immoi perou in sa leada arborensi cummenti dh’eus bista e attremenada teneus is velaris mantènnias chene muda, perou s’èsitu de T,C+J est su de su Campidanesu: zeta surda tz. Ind una parti arrenconada de s’Arboresu teneus ancora un’attru cuntrastu strutturali. Nosu scideus ca abi sa L latina si tramudat in sonus diversus: b w, ŗ, gw su sviluppu de su gruppu L+J est ll: est a nai chi abi si narat meba o sabi o meŗa e saŗi, is paràulas cun L+J latinu donant ll: fillu, allu, ollu, allenu, mellus. In sa leada settentrionali aundi sa ella est una ella dentali, su gruppu de L+J donat g palatali o zeta sonora figgiu/fidzu, oggiu/odzu, aggiu/adzu, mèngius/ mènzus. Ma sa cosa andat de manera diversa in custa zona pittica des’Arborea (S. Vero Milis, Narbolia, Milis): abi teneus meba o sabi o saŗi ma fidzu, adzu, mendzus.
Diat essi troppu longu immoi spricai su poitta de custus contrastus, ma sa cosa est de sei etottu de importu, po more de su contrastu matessi intra sonus de importu: e d’attra manera un spricadura iat abarrai un’ipòtesi e no cosa sigura. Ma c’est de acciungi chi s’Arborea est una terra aundi is isoglossas si fainti craccas e s’attroppeliant, i est fintza una terra de cuntiendas antropologicas intra su mundu de su pastoriu e su de is messajus, chi casi casi si isprigant in sa lìngua.
Ancora c’est a nai chi s’isoglossa de su tramudòngiu de T,C+J in tz andat a pari sighindi in pràtica su pròpiu camminu de s’isoglossa chi scrobat a josso sa leada aundi su pronòmini àtonu de 3a pessona est dhu/dha/dhi ecc. dae sa leada aundi su matessi pronòmini sonat lu/la/li: Beni su camminu comunu de custas isoglossas est casi ben’appari cun sa làcana antiga chi scrobada su Giuigadu de Arborea de Giuigadu de Torres. Cosa chi nos ponit in birbìlliu iscientìficu, po s’annoditzu de Istòria e de Linguistica.
Beni eus bistu, cummenti nos narat deddiora sa tratitzioni de is istùdius e is òminis scìppius de linguistica, chi sa parti meridionali de sa Sardinna est innovadora, mentras ca sa parti settentrionali est cusservadora. Podit andai fintzas beni. Ma ’nci funti perou unus cantus fattus e unus cantus fenòmenus chi, a mei assumancu, mi ponint in birbìlliu e in duda: mi ponint sa puxi in s’origa, cummenti si narat. E chi mi faint pessai chi is cosas funti unu pagu prus trobedhadas de cantu no siat stèttiu nau.
Pensaus po esèmpiu a su disviluppu fonèticu de sa ella in cab’ ’e susu e in cab’ ’e jossu. In cab’ ’e susu (Logudoresu e Nuoresu) sa ella est una ella dentali, in cab’ ’e jossu (Campidanu) sa ella latina s’est furriada in sonus diversus cummenti eus bistu b, w, gw, ŗ, ? (occlusiva laringali o corpu de orgoena (o de glottidi)): tottu sonus chi parint differentis meda s’unu de s’attru, ma chi tenint unu piessignu comunu: funti tottus sonus grais (gravi) po cantu pertoccat s’acùstica e chi deppint ammitti tottus una ella velari, o grai, cali fiat sa ella latina prus antiga, chi scetti appusti s’est cambiada in ella dentali, e sa ella velari dha podeus intendi ancora oi in dì in sa fuedhada populari de Castedhu, fintza fuedhendi in Italianu. Duncas in custu casu est su Campidanesu a essi cusservadori. E cusservadori su Campidanesu est fintzas po su fattu chi mantenit su pronòmini dhu/dha/dhi ecc. cun sa ella dòppia (sa dh cacuminali est in Sardu su dirviluppu de sa ella dòppia latina) contra su Logudoresu-Nuoresu chi ant scempiau custa ella (lu/la/li). Eus bistu chi is variedadis de susu anti sa pròstesi deinnanti una essa sighia de cussonanti (iscola, ispanu, istùdiu) mentras chi in Campidanu no est obbligatòria, e parit a is sàbius de linguistica romànica chi custa prostesi obbligatòria est unu fattu chi s’est avverau prus a tardu. Po imbessi su Campidanesu tenit su fenòmenu de sa pròstesi dainnanti de sa erra (arrana, arriu, arrosa) chi est unu fattu chi si deppit a is lìnguas fuedhadas in Sardinna, e in atterue puru,innanti de su latinu, e duncas una cusservatzioni bell’e forti.
Pensaus immoi a un’attra cosa: eus bistu chi su Logudoresu-Nuoresu mantenint sa E e sa O de finitia chi imbeccias in Campidanresu si furriant in i e u, fattu de innovazioni. Certu, ma pensaus a una peràula de su Logudoresu-Nuoresu cumment’e ube dae su latinu UBI, innoi una I de s’orìgini s’est cambiada ind una e, e sa matessi cosa si podit nai po una paràula medievali, po unu topònimu chi agattaus in scritturas antigas cumment’e Frotoriane (est a nai sa Forfongianus de oi) chi benit dae su latinu FORUM TRAIANI: innoi puru una I latina s’est furriada in e contra su chi est regula abettada. Cummenti si pointi spiegai cusats cosas? Deu propòngiu chi sa furriadura de E latina in i fiat innanti prus spraxa, e chi sa parti de susu de s’Isula siat stèttia latinizzada o fortzis rilatinizada ind’un època prus tarda de su meridioni sardu e chi in sa parti de susu siat intradu unu latinu prus standardizzadu chi non in su meridioni, ma de unu standard de unu latinu prus trigadiu, mentras ca in sa parti meridionali si funti mantènnius fenòmenus prus antigus ma prus pagu standardizaus. Insandus si podi cumprendi paràulas cumment’e ube (po ubi) o Frotoriane (po Frotoriani): est cummenti si sa parti de susu de Sardinna fessit stèttia pigada dae sa furighedha de standardizzai tottu e de ’nci bogai is piessignos chi podiant parri vulgaris, e insandus dogna i de finitia deppiat torrai a essi una -e mancai cussa i fessit una i in latinu etottu. Est su fenòmenu beni connottu chi is linguistas dhu tzerrianr “ipercorrettismo”.
Fintzas sa cusservatzioni de is cussonantis velaris andat bista cund unu cossideru prus attentu. Oramai est diffìcili a crei su chi est stèttiu nadu po meda tempus, est a nai chi su de si ’nd’essi furriadas is cussonantis velaris (ke, ki, ghe, ghi) in palatalis (ce, ci, ge, gi) in su Campidanesu siat unu fattu dèppiu a sa influèntzia toscana in s’edadi de mesu. Medas cosas si podint fai pensai ca custu fenòmenu s’est ingendrau innoi etottu in Sardinna, si pensaus ca in su Campidanu teneus èsitus differentis de sa palatalizzatzioni, in Ollastra e in sa Brabaxa meridionali pruscatottu, chi faint pensai a sa primu pàsia de custu fenòmenu, est a nai chi is sònius cummenti funti ispadriaus in custas bandas, Ollasta e Brabaxa (deg^e / degi, lug^e, lugi); ma puru carchi scrittura antiga benindi dae su cab’ ’e susu, commente batuier de liggi de seguru [battug^er] po su logudoresu batugher, bingi po binchi, poninti in pensamentu; fintzas si in custus fattu de iscrittura bisogniat de donai attenzioni a medas cosas, cummenti podit essi su de biri si no siat unu piessignu pessonali de unu iscriidori particulari; e podeus acciungi puru carchi ipercorrettismo cummenti ghennas po gennas. Certu is iscritturas campidanesas nos ammustran de manera crara e sintzilla ca in Campidanu puru in s’edadi de mesu, medas formas fiant de seguru velaris: po esèmpiu binki, merkede scrittus cun sa kappa. E insandus itta deppeus pensai? Deppeus pensai chi una evoluzioni linguistica no est una cosa simpli e deretta, ma podit essi prus o mancu imbusticada e trobedhada. Po sa chistioni chi si pertoccat innoi podeus pentzai, bistu su chi aus bistu, chi ’nci fessit una froma prus ‘corretta’ e ‘ufficiali’ eus a nai, chi fiat cun sa velari, e mancai imperada fintzas prus a tardu chi mein is attras linguas neolatinas, e una fromma prus perusada cadadia chi si naràt cun sa platali (chelu o lughe fiant fromas currettas mentras chi celu e lugi o luxi fiant frommas de impreu fittianu) in tottu sa Sardinna. Pusti su Logudoresu-Nuoresu at scioberau is frommas ‘curretas’ comenti fromma unica, mentras sa parti de josso at scioberau is frommas chi s’imperant a fittianu in sa fuedhada de dogna dì.
Itta ollu nai cun tottu custu? Bollu nai chi si puru potzat essi beru chi su settentrioni est prus cusservadori de su meridioni, custu no est dèppiu a su fattu chi is fenòmenus antigus intraus in Sardinna a s’època antiga de sa latinizatzioni si siant mantennius chene mudai fintza a immoi, ma bolit nai chi sa parti de susu at scioberau et preferiu is frommas prus giustas e curreggias facci a is frommas imperadas a fittianu: e at scioberau is frommas currettas, cussas prus accanta a sa norma e a sa règula, funti casi sempri si no sempri, cussas prus cusservadoras. Ma attentzioni! Custu scioberu de frommas cusservadoras e giustas e currettas, podit essi stèttiu fattu ind un’epoca tarda candu sa correttesa e sa règula no fiat prus cussa de s’època antiga e clàssica, ma fiat una currettesa e una norma de prus a tardu chi podiat ai pigau certus fenòmenus de evolutzioni e de modernidadi, cummenti eus bistu assusu po sa ella e po is pronùminis àtonus lu la : frommas de su standard e no vulgaris, ma de unu standard prus tardu, facci a su Campidanesu chi mantenit mellus is formas antigas e chi fiant, in època tarda romana, oramai postas foras de su standard latinu.
Certu est diffìcili de torrai a costruiri sa dinàmica stòrica de sa latinizatzioni de sa Sardinna, e no solu de issa: si esti stèttia fatta ind un’orta ebbia, o si ’nci funti stèttius memmentus differentis e in cali parti de s’Isula. Si podit fortzis pensai chi sa parti de susu e sa prus inintro de Sardinna appat tentu mancai una latinizazioni dèbili a s’inìtziu, latinizatzioni chi s’est affortziada appusti in s’època cristiana, a sa fini de s’imperu romanu e in sa prima edadi de mesu; mentras chi su Campidanu fortzis at tentu una latinizazioni prus antiga e prus funguda: e custu fattu at portau de una parti chi su Campidanesu appat cusservau frommas meda prus antigas, ma chi at tentu puru una libertadi prus manna facci a su standard e a sa norma, su chi dh’at fattu cresci de manera prus disgagiada e scabbùllia.
Un’attra cosa si podeus dimandai: est a nai si s’iat podi cussiderai s’Ollastinu una de is variedadis mannas de su Sardu, chi si fessit aicci iat essi sa ’e cincu. E s’iat podi arrespondi puru ca eja. Infattis s’Ollastinu ammustat unas caratterìsticas chi funti tuttu suas. Podeus mentovai s’èsitu de su gruppu fonèticu latinu T,C+J chi in Ollastinu torrat a ss (prassa,assa, pussu po pratza, atza, putzu), fintza si in s’Ollastra alta (Urzulei, Talana, Baunei) s’èsitu est cussu chi agattaus in su Nuoresu, est a nai una interdentale fricativa surda (puthu, atha); is maneras diversas de torrai su gruppu latinu L+J (fìgliu, ogliu, filgiu, olgiu po fillu, ollu), sa torrada in bb de sa labiovelare latina QU+voc (abba, ebba) comenti in Logudoresu-Nuoresu, su sonu tottu suu de sa C latina pusti de vocali e deinnanti de is vocali E o I (lugi, degi, su gelu po luxi, dexi, su xelu de su Campidanesu), sa muda in r de sa essa deinnanti a cussonanti sonora, cummenti in su Nuoresu: ir binus po is binus. Podeus duncas biri chi in Ollastra is isoglossas s’appillant cummenti in s’Arbrea; ma toccat a acciungi perou su fattu chi in Ollastra custa pillada no est aicci cracca che in Arbrea, e, ancora. chi innoi no bi sunt cudhus cuntrastus de istruttura chi eus giai bistu in Arborea. Duncas podeus stai a mesu trettu in su consideru de si s’Ollastinu deppit essi cunsiderau una de is variantis diatòpicas de sa Sardinna o si dhu deppeus cunsiderai una sutta-varietadi, mancai meda marcada, de su Campidanesu: cummenti puru ingrinu a fai deu, ponendi a menti puru chi s’Ollastinu est sa pàsia prus antiga de s’evolutzioni de su Campidanesu antigu; e pruscatottu chi is chi funti is piessignus de s’Ollastinu, no corrispondint a is critèrius chi eus disinnau e stallau innanti: ni de unu cussideru istòricu ni de unu cussideru comparativu.
Insandus eus scerau cuattru, o mancai cincu, variedadis diatòpicas, dialettalis, de sa lìngua sarda. Ma calincunu at a torrai a nai ca sa lìngua cambiat meda de prus de custas scera chi aus agattau, e chi andendi de bidha in bidha agattaus differèntzias, pitticas o mannas chi siant; e chi, po nai, no si podit allegai de Campidanesu o de Logudoresu o de Nuoresu cummenti fessint, cadunu, una cosa parivile. E custu est beru. Perou si no boleus fai a biculus su logu linguisticu, deppeus torrai a fai, ma prus in minudu, is proprius arrexonus chi eus fattu po scerai is dialettus majoris chi eus bistu immoi immoi. E deppeus circai insandus de stallai inintru de dogna variedadi carchiuna sutta-variedadi, chi no siat troppu pitticca e chene si frimmai a piessignus troppu minudus.
Po su Campidanesu podeus stallai setti variedadis. Eus giai nau de s’Ollastinu, e accanta ’e custu podeus ponni su Brabaxinu meridionali (Dèsulo, Aritzo, Brebì), abi su gruppu fonèticu L+J andat in g’ palatali (figiu, ogiu, agiu, pagia) e sa palatali intra de vocalis e deinnanti a e o a i est realista cund unu sonu chi no est ni cussu generali de su Campidanesu (fricativu palatali), ni cussu alveo-palatali de s’Ollastinu, ma una palatali ispadriada prus innedha, in su mesu ’e su paladu (deg^e, pig^e, lug^e), mancai immoi custu sonu siat perdendusì agualandusì a su de s’Ollastinu (e po custu podeus fintzas pensai chi, una orta, in su passau, s’Ollastinu tenessit custu sonu matessi de su Brabaxinu, chi diat essi su sonu de sa prima intaccadura palatali de su latinu vulgari).
Po tres, podeus sterri su Campidanesu centrali, su chi de s’essida de Castedhu arribat fintzas a Aristanis e chi ’nci cappit sa pianura campidanesa, sa Marmilla e sa Trexenta. Su chi est particolari de custa leada est sa rutta de sa cussonanti enna intra ’e vocalis, chi donat unu sonu nasali a sa prima vocali (mãu, bĭu, sõu, cõillu, perdingiãu), e su passaggiu de sa ella latina intra ’e vocalis in b: meba, sobi, fusibi. Aggiriu de custa leada, a orienti de issa, teneus una leada a fromma de fracci strinta, mancai unu pagu prus lada in basciu, chi partit de appenas in for’ ’e Castedhu (giai de Cuartu e de Pauli) e arribbat a Milis. Su piessignu de custa banda est cussu de torrai in r [ŗ]uvulari sa L intervocalica latina: meŗa, soŗi, saŗi. In custa leada intrant su Partiolla, su Sarcidanu, parti de su Gerrei, pusti si brincat a Milis: duncas cust’àrea no est sempri de sighida, est unu pagu a mancia ’e leopardu eus a nai. Ma fortzis unu tempus custa fiat un’area prus pèrpera e is mancias chi eus nau funti sa sobradura de unu sighingiu chi oi non ’nc’est prus. Infattis si andaus a castiai in intro de custa leada, cun cussideru sociolinguisticu, eus a bî chi is prus giovunus o sa genti cun prus istruzioni si ’ndi straviant de spadriai custu sonu e preferint a bi spadriai una l affortziada: soLi, meLa, SaLi. Custu cumment’esti in cussus logus intramesaus intra de sa leada cun r uvulari [ŗ], aundi issa est sparèssia de su tottu; ma custu sonu, chi immoi, in custas bidhas, est categoria e no varianti, podit essi cumpresu cummenti unu remprassu de una ŗ uvulari chi immoi no ’nc’est prus: pensaus a logus cummeni Pauliatino o Allai chi iant a podi essi cussideraus s’accàppiu intra de sa leada prus manna cun sa r uvulari e Milis.
Podeus stallai ancora sa sutta-variedadi de su Sulcis aundi, una ìa sa ella fut pronuntziada cummenti r ma no uvulari, e sa zeta cummenti c’ palatali (craccionis, pucciu, inciandus, praccia), fenòmenus, pruscattottu su primu, chi funti sparessendi, e sa l inguni puru si furriada in L affortziada, cummenti puru, po atru, sa N (soLi, SaLi, paNi, maNu)
Interessanti podit essi su Sàrrabus, abi sa ella e issa enna si furriant in ‘occlusiva laringali’ o corpu de orgoena si prefereis (mã?u, me?a, sa?i, su ?imõ?i, lũ?a).
E po urtimu podeus scerai sa leada de Castedhu, aundi no cumparint tottus custus fenòmenus de cambiamentu fonèticu, de sa ella e de sa enna pruscatottu, e aundi est prus pagu spraxinau su fenòmenu de sa metàtesi.
Passendi a su Logudoro podeus scerai tres sutta-variedadis. Podeus nai ca sa parti prus ispàina de su Logudoro est sinnada dae custus dus fenòmenus : sa palatalisatzioni de is gruppus fonèticus latinus de Cussonanti + L fiore, pius, giae, pienu, fiamma, giamare po frore, prus, crae, prenu, framma, cramare de casi tottu sa Sardinna cun sa l furriada in j e no in erra, est una banda bastanti manna chi ’ndi piga casi tottu su Logudoro. Cust’àrea dha podeus spratziri in dusu: in s’una agattaus sa furriadura de r in l deinnanti de cussonanti e fintzas de sa s deinnanti de cussonanti sonora: ind una parti bastanti manna chi sighit unu camminu dae sud-ovest a nord-est agattausu (moltu, multa, elva, polcu, sal dentes, ilbagliu po mortu, murta, erba, porcu, sas dentes, isbagliu); in s’attra is cussonantis erra, ella, essa daennanti a cusssonanti si furriant in sonus meda particularis, sa lisca toscana dhi anti narau, o, is Sardus, dha tzerriant sa prallada de sos ‘limbidruches’: custu trettu occupat sa parti nord-occidentali de su Logudoru, e custa particularidadi fonètica d’agattaus fintzas in Tàttari, chi, casi de seguru est stèttiu su cummentzu de su fenòmenu e de s’ispaniamentu suu, a pagu a pagu fintzas a bastantementi attesu. Sa sutta-variedadi de tres de su Logudoro est cudha chi pigat su Màrghine e sa Costera, prus simbillantis a su Nuoresu, ma differentis de issu po ca no mantenint is cussonantis surdas) ma dhas fait sonoras cumment’e tottu su Logudoro (fàghede, no fàkete), ni tenit s’interdentali fricativa th (atha, puthu) chi si bortat in t ancora che in su Logudoresu (ata, putu). Perou, che a su Nuoresu, no tenit sa furriadura de paladalidadi po sa L appusti de cussonanti (frore e no fiore) ni cudhus fenòmenus chi eus tzerriau de ‘lisca’.
Fintzas su Nuoresu, dhus podeus spratziri in tre bandas. Una de interessu meda po sa conservadividadi est cussa chi pigat sa Baronia, Bitti, Lodè e Lula aundi tottu is cussonanti funti mantennias (fàkete, frate, comporatu,cupone); dhu’at una banda aundi sa T si furria in sonora (frade, comporadu), e a s’ùrtima una banda chi podeu tzerrai de su corpu ’e orgoena chi si ponit a postu de sa velare, sa K, leada abi intrant Fonni, Mamoiada, Orgsòlo, Olìana, Gavoi, Ollolai, Ovodha, e cancun’attra bidha ancora: pi?e, fo?u su ?ane po pike, foku, su kane.
Infini podeus nai ca no scetti is fenòmenus fonèticus funti differentis mein is diversas bandas de sa Sardinna; dhoi at puru fenòmenus morfològicus e lessicalis chi spratzint su spàtziu de sa lìngua sarda in parte ’e susu e parti’e jossu. Po esèmpiu s’essida de s’infinìdu verbali chi est in -are in susu e in -ai in banda ’e josso, cun attras essidas in
-ari, -ade, -ae in sa fasca de sa Mesania. Po sa prima persona singulari o plurali de is verbus, teneus in banda ’e susu is fromma -o e -amos/-amus e in banda ’e josso fromma in -u e in -aus. Fintzas is fromma de su gerundio si distinghint: in Brabaxa agattaus is tres formas de finitia -ande, -ende, -inde; in attrus logus s’agattant frommas -ande e –ende (Brabaxa e Ollastra), o -ande e -inde (Planargia); in d’ogn’attru logu sa fromma est unica in -endi chi in Campidanu podit accabbai cun sa finitia in -u : -endu. E po custu puru podeus nai chi su Campidanesu appat mantesu sa fromma antiga de su gerundio latinu in -o chena de dh’ai ammesturada ammarolla e a sa sola cun sa de su particìpiu in –e.
E in su lèssicu puru teneus differèntziasù. No mi stentu meda, ma potzu scetti arregodai lobas nord/sud cummenti kèrrere/bòlliri, làngiu/marriu, mandicare/pappai, feu/lèggiu, padre/para, komo/immoi, irmentigare/scareci, àrvure/matta, pòdhighe/didu.
Pubblicato da Karalitana a 21:32 Nessun commento:
gianfrancopintore: L'Italia si accorge della Carta europea delle ling...
gianfrancopintore: L'Italia si accorge della Carta europea delle ling...: La notizia ufficiale è: “ Il Consiglio dei Ministri, su proposta del Ministro degli affari esteri e del Ministro per gli affari regionali,...
Pubblicato da Karalitana a 21:14 Nessun commento:
Iscriviti a: Post (Atom)


text:
Continuano con l’ottava lezione di grammatica della lingua sarda-campidanese a cura di Bruno Orrù: “Su pronomini”
SU PRONOMINI
Un’atra calidadi de fuedhus acapiada a istrintu cun su nomini est cussa de is pronominis. Su pronomini est cussu fuedhu chi si ponit a su postu de su nomini po fai in manera de no dhu depi arrepiti.
Su pronomini relativu
Su pronomini relativu si imperat a su postu de unu nomini de sa frasi e arrelatat trà de issas duas partis de sa frasi, ponendi in cundetzioni de dipendentzia sa parti de sa frasi introdusia de su pronomini de cussa aundi est su fuedhu a su postu de su cali su pronomini est imperau.
Sa frasi: APU ASCURTAU SU SONADORI CHI FIT SONENDI UNU BALLU TUNDU, est formada de duas partis:
-
APU ASCURTAU SU SONADORI
-
SU SONADORI FIT SONENDI UNU BALLU TUNDU
Custas duas partis benint unias a formai una frasi sola imperendi su pronomini relativu CHI a su postu de arripiti “su sonadori”.
A segunda de comenti sunt imperaus, is pronominis relativus porint essi: sugetu, cumplem. ogetu o atru cumplementu indiretu de sa “propositzioni arrelatada” (proposizione relativa).
Is pronominis relativus prus imperaus sunt:
CHI / CI (no mudat mai in is diferentis variantis)
su sardu manígiat su pronomini relativu chi/ci solu po sugetu o cmpl.ogetu:
-
Sa femmina chi bendit tomatas est amiga mia;
-
Sa femmina chi bis est sorresta mia
In sa primu frasi su pronomini est imperau comenti de sogetu (sa femina bendit) in sa segunda est imperau comenti de compl. ogetu (tui bis sa femmina)
Atrus esempius:
compl. ogetu:
- Su giogu chi apu comporau est caru.
- Su libru chi ligeus est bellu.
- Sa gunnedha chi as imperau fit noa.
sogetu:
- Su piciocu chi est fuedhendi est amigu miu.
- S’omini chi est sonendu est fradi de Pissenti.
Atrus cumplementus:
- No connòxu sa femmina chi dh’eis donau sa gunnedha;
-
No intendu is pipius po chi dhis apu portau is giogus;
Po fai is cmpl. chi s’italianu fait cun sa prepositzioni pru su fuedhu “quale” (al quale) o su fuedhu “cui” (a cui), su sardu acumpàngiat su relativu chi/ci cun àtru pronomini chi ndhi precisat sa funtzioni (su pron. chie, chini no bolit sa prep. poita tenit valori dópiu), o fait su cordinamentu:
-
E chini est custu chi fintzas su bentu dhi ponit in menti? (chi è costui al quale anche il vento gli dà ascolto?)
-
Torro a coghina e bio su brassolu chi sas de oe dhi narant “sa culla” (torno in cucina e vedo il “brassolu” al quale quelle di oggi dicono culla.)
-
Si còntat de unu pastori chi furint morendidhi is brebèis (si racconta di un pastore al quale gli stavano morendo le pecore):
Sa forma de domanda
Po fai sa forma de domanda su sardu, invecis de su pronomini CHI, manixat su pronomini CHINI / CHIE:
Bieus innoi de sighiu is cumplementus relativus e de domanda chi manisciat sa lingua Sarda:
Bieus comenti si imperant:
-
S’omini chi est arribendi est nonnu miu;
-
Sa femmina chi dh’as donau sa gunnedha est innoi;
-
Est prenu de genti, a chini prangit e a chini arridi;
-
Is pipius de chini fiast narendi sunt innoi;
-
Sa picioca cun chini fiast isposu s’est coiada;
-
Chini est fuedhendi?
-
A chini as biu ariseru?
-
Cun chini ses andau?
-
Cali bolis?
-
Cantu dinai ti serbit?
-
Ita mi ses narendu?
-
Ita totu bolis ingolli cun tui?
Podeus nai, po serrai, ca su sardu manigiat unu solu pronomini relativu, chi balit po totu: CHI. Custu porit essi acumpangiau de unu pronomini de persona po nai su chi in sa lingua italiana naraus cun A CUI – DI CUI chi in sardu sunt: CHI DHI (CHI LI) – CHI NDI (CHI NDE):
-
A SA FEMINA CHI DHI DONAS AFFETU (la donna a cui dai affetto);
-
S’OMINI CHI NDI SES FUEDHENDI (l’uomo di cui stai parlando);
Infinis, comenti po sa lingua italiana, in su sardu puru su manixu de sa vìrgula, si agiudat a cumprendi a chini est relatau su pronomini relativu:
-
Apu comporau sa domu, chi fit su bisu miu! (custu boli nai ca su bisu miu fit cussu de mi comporai una domu);
-
Apu comporau sa domu chi fit su bisu miu! (custu boli nai ca su bisu fiu fit cussu de mi comporai cussa domu feti e no una domu cali si siat).
Is Pronominis Personalis
Is chi andaus a pigai in cunsiberu immoi sunt is pronominis de persona o berus siat, cussus pronominis chi in su fuedhai e su iscriri, pigant su logu de su nomini, fendusì aici cunprendi de chini seus o sunt fuedhendi:
-
CHINI SES TUI / TUE? = Chi sei tu?
-
DEU / EO SEU EFIS. = io sono Efisio
-
NO APU BIU A TERESA. ISSA EST BESSIA A COMPORAI MELA. = Non ho visto Teresa. Lei è uscita a comprare mele.
Is pronominis personalis sunt is chi sighint innoi:
Su pronomini de prima e de segunda persona singulari, podit mudai sa forma e fai diferentzia de iscritura e de fuedhada, a segunda de sa prepositzioni chi agataus a innantis de issu:
Cumenti balit po la lingua italiana, in sardu puru agatau cumplementus chi portant s’acentu de tonu (toniche) e atrus cumplementus chi no portant acentu de tonu:
-
Tύi beni – o íssu – Déu e Tύi – cun tύi – po bósu
-
Ti náru . dhi dóngu – si fύedhat – si dhu náru
Is pronominis chi sunt sent’e acentu dhus agataus sempiri in posizioni diferenti de sa posizioni de su sugetu de sa frasi e s’acentu de tonu antat postu sempiri in su fuedhu chi sighit e, de preferentzia, in su verbu chi dhu sighit.
Sa terza persona, singulari e plurali de custus complementus, tenint funtzioni de cumplementu diretu, de cumplementu de acabu e de cumplementu de riflessu:
Custus pronominis sentz’e acentu, comenti si fait in sa lingua Italiana, porint essi imperaus impari cun atrus pronominis (te lo dico = TI – DHU NARU), si depeus però arregordai ca custus duus pronominis, in sa scritura, andat separaus un d’unu tratu po separai is duus pronominis (TI-DHU).
Candu fuedhaus cun d’una persona manna o cun d’una persona a sa cali depeus arrespetu, su sardu imperat duas formas diferentis: una po candu si fuedhat a una persona de famiglia o cun sa cali seus in cunfidentzia e un’atra po candu si fuedhat a una persona importanti a sa cali depeus portai arrispetu. Aici, candu fuedhaus cun genti de famiglia imperaus FUSTEI – FUSTETI –SA MERTZEI – o in Lugudoresu BOIS. Aici, po nai VOI VENITE emus a podi nai:
FUSTEI BENIT? – SA MERTZEI BENIT? – BOIS BENEIS?
Mentras candu fuedhaus a genti chi no conosceus imperaus BOSU o, in Lugudoresu, BOSTE’. Aici, po nai LEI VIENE?, naraus:
BOSU BENIT? – BOSTE’ BENIT?
In Campidanu, in dì de oi, seus diventendi avessus a imperai feti FUSTEI o FUSTETI po is duas formas sentza de fai diferentzia peruna. Iat a essi mellus a preservai sa forma prus adata chi est cussa chi eus inditau inantis.
Est importanti meda a donai atenzioni candu imperaus s’articulu in su cumplementu diretu (s’acusativu latinu), poita seus portaus a dhu cunfundi po fini cun sa forma de su cumplementu de acabu (su dativu latinu), mentras is duas formas tenint unu significau de unu totu diferenti. Custu poita:
ch deu iscriu DH’AT DONAU ( o L’AT DONADU) depeus intendi feti su significau de ISSU DHU AT DONAU (ISSE LU AT DONADU) o berus siat LO HA DATO.
Mentras, chi boleus nai GLI HA DATO – HA DATO A LUI depeus nai e iscriri DHI AT DONAU – LI AT DONADU. In custu casu no ndi podeus mai bogai sa vocali de su cumplementu po imperai s’articulu poita, de sinuncas, mudaus su significau de su chi naraus.
-
Teniat una terra e dh’at donada (aveva un terreno e lo ha dato via);
-
Dhi at donau dinai meda (gli ha dato molti soldi)
In Campidanesu su pronomini e avverbiu NDI si mudat in NDE candu benit avatu de unu gerundiu essendi acumpangiau de DHU o DHA.
Po si cumprendi:
naraus BOGHENDI-NDE-DHU e non naraus BOGHENDI-NDI-DHU, mancai sa forma campidanesa de su pronomini siat NDI.
A sa matessi manera naraus PIGHENDI-NDE-DHU / PORTENDI-NDE-DHU.
-
Portendi nde-dhu ses su pani?
-
Boghendi nde-dhu ses de su forru?
Candu is pronominis sun postus avatu de unu imperativu o de unu gerundiu, po cantu arreguardat s’acentu, depeus sighiri custa regula:
CAMPIDANESU
S’acentu benit spostau de una posizioni candu su pronomini est de terza persona i est unu feti, mentras si spostat de duas positzionis candu su pronomini de terza persona est acumpangiau de un’atru pronomini:
NĀRA – NARĀDHI – NARASĪDHU /DŌNA – DONĀDHI – DONASĪDHU
Chi su pronomini no est de terza persona, s’acentu benit spostau de duas positzionis siat chi issu siat solu o chi siant dusu:
NĀRA – NARAMĪ – NARAMĪDHU / PŌNI – PONIDĪ – PONIDĪDHU
LUGUDORESU
S’acentu no si spostat chi su pronomini est unu feti, mentras si sposta de duus postus chi is pronominis sun dusu, ca calisisiat persona issu siat.
NĀRA – NĀRAMI – NARAMĪLU / NĀRA – NĀRALU – NARASĪLU
Candu su verbu est in forma infinia, su pronomini andat sempri postu innanti de su verbu e mai pustis:
ABETA A SI-DHU NAI / ISETA A BI-LU NARRERE = ASPETTA A DIRGLIELO
CASTIA DE MI-DHU FAI / MI DE MI-LU FARE = GUARDA DI FARMELO.
Po custu motivu, is chi no sunt meda avessus a sa lingua italiana, costumant a imperai sa forma sarda in sa lingua italiana isbagliendi custa urtima lingua narendu:
A SE LO DIRE (a dirglielo) – A SE LO DARE (a darglielo) e aici a inanti.
Naraus, infinis, ca su sardu, po su prus con verbus cali TIMI – CREI – PENTZAI e similis imperat sa forma de cumplementu de acabu (dativu) candu cumplementu de acabu no est:
ho paura che non sia vero = MI TIMU CHI NO SIAT BERUS
penso di non andarci = MI PENTZU CHI NO NCI ANDU
credo sia sbagliato = MI CREU CHI SIAT ISBALLIAU
Custa forma benit tzerriada “DATIVU ETICU”
(bibliografia di riferimento ELLO ELLUS – Ferrer)


text:
Vanuatu
Coordinatas: 16°37′59.99″S 168°01′00.01″E / 16.633331°S 168.016669°E
Artìculu in LSC
Vanuatu' (/vanuˈatu/) su cale nùmene ufitziale est Repùblica de Vanuatu (in bislama: Ripablik blong Vanuatu, in inglesu: Republic of Vanuatu, in frantzesu: République de Vanuatu) est un'istadu insulare postu in s'Otzèanu Patzìficu meridionale. Sa capitale est Port Vila.
S'artzipelagu, chi tenet orìgine vulcànica, tirat a 12 200 km² e contat unos 258.301 bividores. S'agatat a unos 1 750 km a est de s'Austràlia, 500 km a nord-estu de sa Noa Caledònia, a ovest de sas Figi e a sud de sas Ìsulas Salomone. Sas ìsulas chi lu cumponent sunt istadas denominadas Noas Èbridas durante su perìodu coloniale.
Vanuatu est una repùblica parlamentare. Sas limbas ufitziales sunt su bislama (vanuatuanu), s'inglesu e su frantzesu.


text:
Cun su nomini Matzina, in Sardignia inditaus cussu chi in sa lingua italiana tzerriaus “Fattura”. Is matzinas benint imperadas de is Bruscias o Cogas, po fai mali a sa genti de atesu e sentz’e dha tocai. Sa matzina porit essi fata in calisisiat forma: de cristianu, de bestia, imperendi caliscetas o calencuna cosa pigada a iscusiu a sa persona chi si bolit culpiri. Si narat chi, po fai is Matzinas, massimamenti beniat imperada sa scruidha o scuidha (sa cibudha aresti), sa conca de sa scruidha beniat segada a forma de omini o de femmina, e beniat infrissia cun puncias o ispillas po donai maladias e, tali bortas, sa morti. Sa bruscia, invochendi is fortzas de su mali, est bona a fai arribai sa Matzina in logus in is calis nemus pentzat potzat essiri cuada, e, massimamenti, benit sistemada aintru de sa domu de sa persona de culpiri. Sunt istetias agatadas Matzinas in mesu de murus, asut’e su pamentu, aintru coscinus e mobilia aundi mai sa bruscia aiat essiri potzia arribai. Sa Matzina porit culpiri subitu o pustis tempus, a segunda de su chi bolit sa bruscia. Algunas bortas sa Matzina benit fata a prendas de sa persona de culpiri o fata ingurti cun sa cos’e papai.
Sa Matzina fait stai mali sa persona culpia, dhi fait intendi doloris e, tali bortas, porit fai lompi a sa morti.
In su libru “Medicine popolari della Sardegna” Nandu Cossu isciit ca sa Matzina, po fai effetu, depit essiri fata de persona chi tengat grandu odiu o grandu fenga, ma, medas bortas intendeus de Matzinas fatas poita sunt istetias arrecumandadas de atra genti, duncas sa bruscia no porit portai odia a totu sa genti, duncas no porit essi s’odia a fai in manera chi sa Matzina siat bona. Nandu Cossu narat puru ca chi una persona tocat una Matzina, mancai custa no siat istetia fata po issu, ndi abarrat aic’e totu culpia.
Po fai in manera chi sa Matzina perdat s’efetu cosa sua, tocat prima de totu a dha agatai, pustis a connosci is brebus chi serbint po binci sa Matzina, brebus chi, algunas bortas, serbint a fai andai s’effetu de sa Matzina apitzus de chini dh’at fata. Arguai a dh’abbruxai feti o a nci dha fuliai, poita ca aici no aiat a fai prusu a ndi scullai is effetus. Unu de is brebus po scullai sa Matzina fait aici: “Feli e imbidia ita portant/ prupa e ossu t’adholorant/ Prupa e ossu tanti mali/ dha frigaus a fortz’e sali/ Sa persona lassa stai/ e no nci torristi mai/ Maria cun sa Trinidadi/ De tui tengant piedadi/ Santu Cosimu e Santu Domianu/ unu dotori e s’atru sulgianu/ E cun Santu Pantaleu/ oi ti pongu is manus deu/ E po su cor’e Gesus/ no ti intendas mali prus”. Si narat ca sa Matzina porit essi iscullada feti de chini dh’at fata, de unu predi o de genti abili a fai bruxerias. Apu ligiu custus contus de Matzinas:
Una matzina, fata po fai in manera chi una picioca apena coiada no abarressit gravida, fiat fata cun d-unu ispillu infrissiu in un ogu de mata, totu fiat postu aintru de una tassa e cuau in domu de sa picioca;
Duas femminas pratigas furint istetias tzerriadas in d-una domu de Bidhexidru ca poita dhoi fiat una matzina. Una de is duas fit arrennescia a agatai sa Matzina in d-unu puntu de sa domu e, tzerriada s’atra pratiga, cun brebus e pregadorias furint arrennescias a ndi pigai sa Matzina. Cun issas dhoi fudi unu predi, a su cali is femminas aiant donau sa Matzina po fai in manera, cun is pregadorias sua, chi custa perdessit s’effetu. Ma su predi, invecis de nai is brebus chi nci boliant, nci aiat fulliau sa Matzina sentza de dha scullai, cundennendi sa famiglia culpia a abarrau asuta de s’effetu de sa Matzina;
Una femmina, una dì, fiat andada a domu de unu brusciu in castedhu ca poita aiat agatau una Matzina in d- unu lentzoru chi dhi aiat arregalau una parenti e su brusciu dhi aiat nai de no pori scullai sa matzina ca poita dha aiat fata issu po cumandu de sa parenti cosa sua (innoi su brusciu est istetiu de ispiritu malu ca poita aiat iscoviau chini aiat cumandau sa Matzina;
In d- una famiglia, fiat sutzediu ca, po mori de paricis Matzinas, totus istiant mali e sunfriant. Is pratigas tzerriadas furint arrenescias a scullai totu is Matzinas, ma no cussa chi culpiat su mer’e sa domu, su cali fudi abarrau màturu;
Una femmina fudi abarrada culpia de una Matzina chi dhi aiant fatu papai impari cun su prangiu e, po curpa de sa Matzina, pariat chi fessit possidia de is dimonius, po custu motivu dha aiant portada a dhi ligi is Vangelus, prima aiant cumintzau in sa Catedrali de Castedhu, pustis dha aiant portada a unu predi de Aristanis. Ma, candu pariat ca sa femmina fessit sanendu, is de famiglia no dha aiant portada prus po no perdi “s’acumpangiamentu”;
Una dì, unu pratigu, fudi istetiu tzerriau po iscullai una Matzina e fudi arrennesciu a dha firmai e a dh’agatai. Agatada sa Mazzina dha aiat pigada e posta in sa machina cosa sua, po dha portai a dha scullai. Ma, su tempus de salludai e sa Mazzina fudi isparessia. Su Praticu aiat depiu cumentzai de bell’e noi po agatai sa Matzina e dha aiat agatada in d-unu fossu, a unus cantus centu metrus de sa machina. Copmenti dhoi fudi lompia?
SA MATZINA ISCRUBETA
In d’una bidha biviant duas sorris, sa primu Annacrara, fit coiada e teniat fillus e fillas, sa segunda, Peppina, fit fiuda e portat gelosia arrexinada contras de sa sorri e contras de su maridu de sa sorri.
Peppina si passat sa vida fendi autiri, a iscusiu, is feminas chi dhu disigiànt e fit conota e timia coment’e bruxa e fit avessa a imperai sa bruxeria cosa sua in cabùda* de chini podiat pagai. Fit una femmina de ispiritu malu, aici malu chi is fillus puru si furint fuis de domu e lassada dh’iant, sola cun is bruxerias cosa suas. Fit avessa a si bantai ca is bruxerias suas no enniant sculladas poita nemus fit bonu a dha sas isculaui.
Annacrara teniat duas fillas femminas, tot’a is duas coiadas, sa primu filla teniat tres fillus, unu de is calis maladiu meda (custu fit istetiu batiau del Annacrara), mentras sa de duas fillas, chi dhi narànt Luxia, fit su matessi coiada e Pepina fit gelosa meda de su pobidhu de issa. Luxia cun su pobidhu si stimànt chen’e contu, ma, mancai nci fessit custa stima manna, is duus, no arrennesciant mai a si pori crocai impari a sa matessi ora e, in prus, in sa domu de a nca biviant, aiant cumintzau a intendi sonus chi pariant arribai de s’atru mundu.
Timendi po su chi fit sutzedendi, Luxia cun su pobidhu furint andaus a fuedhai cun su predi de sa bidha, su cali, intendiu su contu, dhis aiat contzillau de fuedhai cun tzia Arega Carcangiu, chi fit bona meda in is artis de bruxerias. Ponendi in menti a su contzillu de su tredi, is duus furint andaus a domu de tzia Arega, sa cali dhis aiat promitiu de bandai a domu intzoru s’incras po biri ita dhoi fit sutzedendi. Ma, pariat chi si fessit postu su dimoniu de truessu e tzia Arega no arrennesciat a bessiri de domu po fai custa bisità. A candu proiat a disisperu, a candi su fillu s’intendiat mali, a candu s’atzopiàt su cuadhu, ma no arrennesciat mai a lompi a domu de Luxia. Tzia Arega, pentzendi di essi issa puru arruta in is ogus de calencuna bruxa, aiat tzerriau un’amiga cosa sua, custa puru brava meda in cosas de ispiritus e fit arrennescia a lompi a domu de Luxia e, apena postu pei in sa domu, is duas femminas aiant subitu pigau fragu de bruxeria. “Calencunu t’at fatu una matzina filla mia” – aiat nau tzia Arega e si fit posta, impari cun s’amiga, a nai is brebus po agatai sa matzina.
Pustis de tempus, ca sa fortza de sa matzina fit manna meda, custa fit istetia agatada in su mantallafu de su letu de Luxia. Agatada sa matzina, tzia Arega aiat cumintzau a fai sa mexina po dha firmai, ca poita is matzinas tenint sa fortza de si spostai e de si torrai a cuai candu benint agatadas, e po dha podi pigai in is manus. Naus is brebus, tzia Arega aiat pigau sa matzina e aiat cumprendiu ca custa fit istetia fata po stesiai Luxia de su pobidhu. Tzia Arega, ca connosciat beni ca, cun is mexinas intzetadas, podiat fai in manera chi su spiridu malu de sa matzina si podessit furriai contras sa bruxa chi d’aiat fata, aiat postu sa matzina aintru de unu tundu fatu de cinixu e, sorighendi a nai is brebus, aiat postu fogu a sa matzina. In cussu momentu is murus de sa domu aiant cumintzau a tremi, comenti chi una manu dha scutullesit de perd’e fundamentu, pustis, fata una pampada manna, sa matzina fit torrada a cinixu.
Scullada sa matzina, sa vida de luxia si fit aparixada, fit povin’e arrennescia a si crocai cun su pobidhu.Pustis de unas cantu dis, si fit spraxa sa boxi in sa bidha, ca Pepina, sa tzia de Luxia, fit isparessia. Totus si furint postus a dha circai, finas a candu, a fortz’e fai, dh’aiant agatada morta aintru de sa funtana e, mancai fessit in s’acua, sa figura cosa sua fit totu abruxada, comenti chi fessit istetia passada in fogu.


text:
S’Istitutu punnat a istudiare, descrìere, cumprèndere e promòvere sas realidades culturales gasi comente sunt collocadas peri sos logos, cun sa seguresa chi totas sas sabidorias bivent e s’espressant assentadas in s’ istòria e in sa geografia.
Pro persighire custas finalidades acumprit, cun metodologias noas de sa chirca iscientìfica, fintzas collaborende cun àteros Tzentros pùblicos e privados, natzionales e internatzionales, atividades de istùdiu e chirca in àmbitu linguìsticu e sòtziu linguìsticu, didàticu, literàriu, istòricu, istòricu-artìsticu, geogràficu, antropològicu, filològicu, filosòficu, giurìdicu, sotziale, econòmicu, de sa didàtica de sa comunicatzione, de sa promotzione culturale e in totus sos setores da s’iscièntzia, de sas artes, de sa creatividade e de sas tècnicas.


text:
Santu Lussurzu
Coordinatas: 40°08′31″N 8°39′07″E / 40.141944°N 8.651944°E
Santu Lussurzu est una bidda de 2.578 tzitadinos, colloada in su versante orientale 'e su Montiferru, in sa Provìntzia de Aristanis.
Territoriu[modìfica | modìfica su còdighe de orìgine]
Su territoriu 'e sa 'idda est in parte manna montagninu. Lompet a oriente fintzas a s'altipianu 'e Abbasanta ibue suerzos e masones parent a intro'e una pintura. Cun Culeri si partzit sas cimas prus altas de sa cadena 'e su Montiferru. Buscos de castanza e de elighe, chi sunt istados amenetzados de su fogu 'e su 1994 chi at postu in perigulu su Montiferru, faghent sentinella e corona a sa'idda. In medas narìant chi sa 'idda s'isviluppàt a intro 'e unu vulcanu. In beridade, totu su Montiferru paret de origine vulcanica ma non s'ischit ibue siat su zassu zustu 'e su cratere.
Escursionismu[modìfica | modìfica su còdighe de orìgine]
Dae sa 'idda est possibile a leare caminos po escursiones chi in pagos chilometros mustrant sas bellesas de su territoriu suu: istrampos,sas rocas carateristicas de sos montes, sos rios e sos frumenes, sa flora e sa fauna. Si podet visitare puru su riu 'e Bau 'e Mela, s'abba 'e su cale annat a finire a s'istrampu 'e sos molinos, chi leat su lumen de sos molinos de s'epoca pre-industriale. Ateros caminos lompent a sas lacanas de sas biddas a funnu, comente Culeri e Iscanu.
Zassos de interesse[modìfica | modìfica su còdighe de orìgine]
A pagos chilometros de sa 'idda, in diretzione nord SP 20, si podent visitare duos interessantes zassos turisticos: Santu Nenaldu a 5 km de sa 'idda e su Monte'e Sant'Antoni a 15 km chi però est in su Comun'e Macumere. Sa idda est ricca de Cresias e su territoriu antat nuraghes de importu mannu.
Santu Nenaldu[modìfica | modìfica su còdighe de orìgine]
Su burgu 'e Santu Nenaldu est bividu de paga zente in s'ierru ma si populat de turistas e furisteris in s'istiu, in sa cale istaione, sas dominigas e sas dies nodidas, si prenat de zente in crica 'e su friscu 'e sos montes suos. Est naschidu propriu cun su fraigu 'e Sa Cresia romanica de su XII seculu e a costazu s'antigu ispidale, sede de s'ordine de Santu 'Anne in Gerusalemme.In cussu tempus Santu Lussurzu faghiat parte de su Giudicadu de Torres chi tra su 1127 e su 1182 fuit cumannadu de Gonario II chi ìat leadu parte a sa sigunna Crociata. Su burgu est como famosu po sas sete funtanas (siete fuentes), s'abba e sas cales, pura, cristallina e famosa in totu sa Sardigna po sas propriedades salubres suas, alimentat unu riu chi calat fintzas a sa pian'e Abbasanta. Su zassu est propriu a intro 'e unu buscu de elighes e suerzos. No est raru bier albures seculares, in particulare a unu chi teniat prus de 200 annos est istada posta una targa. Propriu in Santu Nenaldu oldinzant d'ogni annu sa Fiera regionale 'e su caddu, chi attìrat totu sos amantes de sa cultura lussurzesa ligada a su munnu 'e sos caddos.
Crésias[modìfica | modìfica su còdighe de orìgine]
- Crésia 'e su Carmene
- Crésia 'e Santu Predu
- Crésia 'e Santu Nenaldu
- Nostra Signora 'e sos Anghelos o Cresia 'e Cunventu
- Crésia 'e Santa Rughe


text:
caracal
Italiano[modifica]
Sostantivo
caracal ( approfondimento) m inv
Sillabazione[modifica]
ca | rà | cal o ca | ra | càl
Pronuncia[modifica]
IPA: /kaˈrakal/ o IPA: /karaˈka/
Etimologia / Derivazione[modifica]
dal turco karakulak cioè "orecchio nero"
Traduzione
- AA.VV., Lemmario italiano edizione on line su garzantilinguistica.it, De Agostini Scuola
- AA.VV., Vocabolario Treccani edizione online su treccani.it, Istituto dell'Enciclopedia Italiana
- Aldo Gabrielli, Vocabolario della Lingua Italiana edizione online su grandidizionari.it, Hoepli
- AA.VV., Dizionario di italiano edizione on line su sapere.it, De Agostini Editore
- Enrico Olivetti, Dizionario Italiano Olivetti edizione on line su www.dizionario-italiano.it, Olivetti Media Communication
- Tullio De Mauro, Il nuovo De Mauro edizione online su internazionale.it, Internazionale


text:
La Paz
Coordinatas: 16°29′39″S 68°08′51″W / 16.494167°S 68.1475°W
Artìculu in LSC
La Paz (uffitzialmente Nuestra Señora de La Paz, o in aymara Chuqiyapu) est una tzitade de unos 872.500 bividores de sa Bolìvia, sea de su guvernu. Pro sos bolivianos benit a èssere sa capitale amministrativa, sende chi sa capitale costitutzionale est Sucre. Sos tres pòderes sunt difatis partzidos intre custas duas capitales, cun pòderes esecutivos e legislativos in La Paz e su pòdere giuditziàriu in Sucre.
La Paz est fintzas capitale de su dipartimentu de La Paz.
Posta a artària de 3660 m.s.m est dominada de su pitzu de su monte Nevado Illimani, chi lòmpet a artària de prus de 6.000 metros subra mare.
S'àrea metropolitana contat prus de 1,6 milliones de residentes, chi nde faghent su segundu aglomeradu urbanu prus mannu de sa natzione a fatu de su de Santa Cruz.
Dae su 7 de nadale 2014 La Paz est classificada intro de sa lista de sas sete noas biddas-maravìllias.


text:
de Aquilino Cannas. (A mia moglie) Cantoris de Biddanoa de Santu Cristu e de Sant’Uanni estremaus e dignus cantoris de Cida Santa a campanas ammutaras bistius de penitenzia e gutturus inchietus apparaus e obertus arrubius de izzerrius contra a is traitoris cantoris de pena e de doloris avattu a su Crucifissu po is antigas arrugas de Biddanoa in mesu a su bonu antigu populu de Biddanoa a fentanas de cinixalis mantas amuradas e nenniri in is antigas domus de Biddanoa nenniri de scuriu marriu nenniri de affinu po is antigas cresias de is cantoris maistus ferreris e fusteris de primori maistus cantoris de is Misteris e de Resurrezioni candu a s’Incontru in totunu a su noeddu arrepiccu de is...
Sezioni - Poesia
“Forse qualcuno” de Maria Chessa Lai.
de Efisio Collu. Funt’is tresi e nottesta non pozzu dromì’. E non esti curpa ‘e su bentu chi mi zumiat in is origas, né de s’aqua chi grugullat in crabettura, e nemancu sa speranza chi tui nottesta torrist’a bia. Si no dromu cun custu titifrius, sa curpa esti sceti sa mia. Oi, cust’arregordu chi mi prangit aintru custa boxi morta chi mi stancat su coru chi non s’accunortat cun toccus fridus; fridus che su bentu chi callat de is montis de Bingiargia. Funt’is tres’e quartu e nottesta non pozzu dromì’. Non pozzu dromì’, ca timu meda su sonnu. Non bollu chi ti nd’abarris attesu de sa luxi de is ogus. Debadas, t’hap’abettau ariseru o fior’’e gesminu; non mi fazzas crei, umbra de prantu, ca oi...
de Vittorio Falchi. Sos caddittos de sa Giara sun calchidende a sa luna reduida a filchinidos in sos buscos de sa notte da-e resorzas pattadesas. O luna, luna, pianghe lagrimas de fozas de suerzu subra sos iscameddos de su riu. Sos caddittos de sa Giara giughen sa conca de ferula, sos pizzinnos bi la tinghen in colore ‘e tiligherta. Sos isprones de pabilu dormin in mesu su giuncu sonniende nuraghes de fresa e aes de figumorisca. Andamos totu a sa Giara in caminos biaittos ue ‘olan mariposas cun alas de alluminiu. Fuen da-e sas feridas de sas roccas mattas de crabufigu cun sas fozas marteddadas da-e valangas de coriandulos. O luna, curre luna a caddu a crabas de lana ‘e crastu ca ti...


text:
Su Gazetinu, 22 de freàrgiu de su 2021
Santa Justa, Avis – Chie at a donare su sàmbene at retzire in donu unu salume. Sa faina originale dd’at pensada sa setzione de s’Avis de Santa Justa, gràtzias a sa disponibilidade de su salumifìtziu Monte Arci. S’at a pòdere donare sàbadu 6 de martzu, dae is 8.30 a mesudie, in s’Open Space, su locale comunale in ue in tempus passadu ddoe fiat sa mensa de su Tzentru de formatzione Anap. O, si nono, si podet donare fintzas in su Tzentru trasfusionale de s’ispidale de Santu Martinu de Aristanis e, a pustis, faghet a nde retirare dae s’Avis de Santa Justa su donu postu a disponimentu dae su salumifìtziu Monte Arci.
Bosa – A pustis de agiomai chimbe meses Bosa est torra lìbera dae sa Covid-19. Non ddoe at impestu perunu de coronavirus: no acontessiat dae su mese de cabudanni. Dd’at fatu a ischire su sìndigu Pier Franco Casula, chi at invitadu a totus – comente si siat – a respetare is normas e is cumportamentos de seguresa sanitària.
Casteddu – Leonardo Semplici at a èssere s’allenadore nou de su Casteddu. Remplasat a Eusebio Di Francesco. Su càmbiu in panchina at a acontèssere in is oras imbenientes, a pustis de un’àtera derruta de s’iscuadra ruja-biaita. Ddoe at a àere fintzas unu remplasamentu in sa dirigèntzia isportiva de sa sotziedade.
Lunis, 22 de freàrgiu de su 2021
L'articolo Su Gazetinu, 22 de freàrgiu de su 2021 sembra essere il primo su LinkOristano.it.
- SARDA NEWS -
LEGGI TUTTE LE NOTIZIE DI OGGI
Sarda News non rappresenta una testata giornalistica in quanto viene aggiornato senza alcuna periodicità nei suoi contenuti originali. La responsabilità del contenuto degli articoli importati dai feed rss è totalmente a carico della reale fonte dell'informazione indicata al termine di ogni notizia.
Sardanews.it - portale web informativo, non gode di finanziamenti pubblici, non chiede registrazioni personali agli utenti, totalmente gratuito, autofinanziato e sostenuto dai banner pubblicitari che compaiono tra le notizie. Se vuoi sostenerci ti ringraziamo per la fiducia e ti invitiamo a disabilitare eventuali adblock attivi sul tuo browser. Per info e segnalazioni scrivi a Questo indirizzo email è protetto dagli spambots. È necessario abilitare JavaScript per vederlo.


text:
Vorarlberg
Coordinatas: 47°14′37″N 9°53′38″E / 47.243611°N 9.893889°E
Artìculu in LSC
Su Vorarlberg est unu istadu federadu de s'Àustria chi s'agatat in s'isteremu ovest de s'istadu. Sa capitale est Bregenz. Fintzas naradu Ländle in dialetu locale, est su segundu minore Bundesland austrìacu in tremenes de populatzione.
Medas aspetos culturales de su Voralberg si sèberant dae su restu de s'Àustria. Su dialetu est pro esempru una variedade de s'alemannu chi, foras pro una ìsula linguìstica minore de su Tirolu, no agatat àteros faeddadores in totu sa natzione. Su Voralberg s'agatat pois in su lutone de su frùmene Rinu, contrasemper a su restu de s'Àustria, chi est in su de su Danùbiu.
Su nùmene de Voralberg dependet dae su Passu de Arlberg, chi unu tempus fiat logu meda importante in sos traficos de sa zona: segundu sa bisura de s'antigu impèriu habsbùrgicu, beniat a èssere su territòriu antis (in tedescu vor) de su Arlberg. S'impitu de custu nùmene remontat a sa metade de su de 18 sèculos, cun sa fundidura impare de territòrios vàrios.


text:
Benedettinos
Sos Benedettinos sunt un'ordine monasticu fundadu dae santu Beneittu, naschidu a Norcia in su 480. Tzentru de su monachesimu benedettinu est istada s'Abatzia de Montecassino. S'Ordine s'est diffusu, in Italia e in Europa cun medas cunventos, inue sos amanuenses ana trascrittu sos testos de sas oberas antigas, sa Bibbia e-i sos testos classicos.
Ana creadu bibliotecas e iscolas. Sos benededittos ana isviluppadu s'agricoltura bonifichende terrinos, e difendinde sa popolatzione a su tempus de sas invasiones barbaricas."Ora et labora", prega e trabaglia, fudi su programma dadu dae santu Beneittu.
Sos benedettinos sunu ancora presentes cun divescios monasterios in varia natziones. In Sardigna b'est unu monasteriu benedettinu a Santu Pedru de Sorres, affaca a Borutta, in su Tataresu.


text:
Iohannes Biclarensis
Iohannes Biclarensis (mortuus c. 621) fuit Gothus clerus Catholicus, qui natus est in Scalabis Lusitaniae anno circiter 540. Iohannes adulescens ad Constantinopolim iviit anno 559, ubi Graecam linguam et doctrinas Byzantinorum didiscit. Cum in Hispaniam rediret, conatus est Liuvigildum in Ecclesiam Catholicam conversus esse. Ob hanc rem, Liuvigildis Iohanne in exilium misit apud Barcinonam anno 577.
Monasterium condidit in Biclaro anno 589 in Tarraconense, quod anno 592 sacratus est ab episcopo Gerundae. Iohannes adfuit in synodo Toleti (597), secundo Barcinonis (599), et synodo Egarae (614).
Chronica inter annos 567 et 590 scripsit.


text:
Sa timoria de sa pesta sighit a bessiri in Sardigna. Su bulletinu de eriseru fueddaiat de centubintotu positivus nous e cun is ispidalis sempiri prus prenus. Sighint a essiri sempiri de prus is biddas chi serrant po su Covid o chi ponint regulas comenti sa serrada de is scolas. Sa nova de eriseru erribat de Nugoro, aunia su sindigu Andria Sanna non serrat totu ma faidi una spetzia de mesu incungiamentu chi provat a sarvai is butegas obertas. S’ordinantzia de su Cumunu balit finas a su binti de custu mesi e proibit de intrai e de bessiri de Nugoro, e de andai a bisitai amigus o parentis sanus. S’at a podiri andai de una parti a s’atra feti po trabagliu, saludi o po abisongius strintus. Serradas finas totu is scolas mannas, ma abarrant obertas totu is atras, de s’infantzia a is medias.
In s’“Atene sarda” funt 251 is positivus e norantacuatru cussus chi s’agatant incungiaus in domu.
Cabuderra e Siurgus Donigala puru de eriseru funt in zona orrubia e s’incungiamentu sighit finas in Bono, Bultei e Samugheo, aunia is positivus funt erribaus a centusessanta.
Is scolas abarrant serradas in Bosa finas a su 14 de arbili e in Salighera finas a su 12 e in Macumere, cun totu is scolas serradas su matessi, su sindigu est pensendu de ponni sa citadina in incungiamentu.
Funt, a dolu mannu, imoi 16 is biddas serradas: Cabuderra (finas a su 17 de arbili), Siurgus Donigala (a su 20), Bono (a s’11), Bultei (a su 14), Samugheo (po imoi finas a s’11 ca si funt aspetendu is arresurtaus de atrus indagus), Gavoi (a su 13), Soleminis (a su 13), Burcei (a su 14), Santu Perdu (a su 12), Donori (a su 12), Pula (a su 16), Putumajore (a s’11), Sennariolo (a su 18), Sindia (a pusti cras) e Golfo Aranci (su matessi a pusti cras).
Medas de custas biddas funt sunfrendu de averas e totus non bint s’ora de torrai a partiri. Spereus coidendu!
Màuru Mura
“Attività realizzata col contributo della Regione Sardegna – IMPRENTAS 2020-2021 LR 22/2018, art. 22
Foto: Archivio Domus de Janas


text:
Stili lìberu de Dj Sputo
Eus pigau giai a Dj Sputo comenti a esempru po spricai unas cantu cosas tènnicas e, sigomenti ca issu est bravu meda, ddus faeus torra! In s'artìculu pubricau unas cantu diis a oi eus chistionau de IDA e, in prus chi Simo G de Tàtari (chi nd'est bessiu su de tres in sa finali) eus scritu chi iat participau un'àteru sardu puru, s'ollastrinu Dj Rash. Eriseru apu biu chi Dj Sputo puru at participau a sa batalla e, duncas, mi depu scusai cun issu po no ddu airi arremonau! E sigomenti nci at cravau una scarrafiada stravanada issu puru si nau ca si-dda podiat/depiat giogai po su palcu de is primus tres, e torru a fai s'abetiosu! Duncas, scusa-mì o Richard, sa prossimu bortu apu a ligi beni e mellus a totu is nòminis!
Andendi a is cosas tènnicas chi su vìdiu s'amostat nci nd'at una importanti meda chi si biri luegus: su schema. Puru chi est una scarrafiada "a stili lìberu" su schema est precisu e, in custu acasu, no ddoi funt sbauladuras o pagu precisioni; certamenti sa tènnica chi Sputo at amanniau cun annus de allenadas agiudat a sa precisioni ma deu nau chi issa a sola no abastat. Chi si-ddu castiais torra su vìdiu eis a biri chi su scusòrgiu est un'àteru: su rìtimu! Sighendi beni a sa basi e pighendi beni su rìtimu cun is manus (apitzus de discu e crossfader) su schema s'alladiat beni, sena de singurtus e bellu "fluenti" e custu, po sa prusparti, cumbinat cun su stili e ddu caraterizat! Difatis in ingresu puru po nai chi unu tenit stili narant "he got flow". Chi tui scis fai totus is prus tènnicas difìcilis, chi ses lestru meda, ecc. ma no sighis a su rìtimu beni (chi no est a andai a tempus sceti!) no as a tenni mai su "fluidu". E Richard ddu tenit, balla chi ddu tenit! Sena nimancu unu crab, sena de chirps a lestresa dòpia o de flares a cincumilla clichis andat fluidu pighendi su rìtimu e donendi musicalidadi a sa scarrafiada, totu trancuillu cun su fader a s'imbressi e cun sa manu chi dònnia tanti pigat su discu in su sesu contra-oràriu (is caraterìsticas suas principalis), ligeru ligeru e cun stili meda. "Issu tenit su fluidu".
Bravu Richard e scusa-mì torra!
Lèssicu 1.4
(su) SCHEMA: s'andamentu chi donaus a is scarràfius; su fueddu italianu puru est "schema" ma est cussu ingresu chi fait cumprendi luegus de ita seus chistionendi, poita ca est cussu chi s'imperat sèmpiri: "pattern".
(su/is) SCARRÀFIU(S) LÌBERU(S): candu, apitzus de una basi musicali, si scarrafiat de manera improvisada. Eus a podi nai puru "freestyle".
(su) CLICHI: est candu cun su crossfaer, su fader de su canali, su cambiadori de su canali opuru s'alluidori specìficu studaus e allueus luegus su sonu. Pigau de s'ingresu "click" (chi est onomatopèuticu) e furriau a sa grafia nosta; ma sigomenti ca "clich" iat a podi essi lìgiu mali (CH a tipu "cherries" o "chili") deu nau de aciungi in sa scriidura sa I prostètica puru . Duncas "CK"="CHI" e naraus CLICHI(S).
(su) CAMBIADORI: est una spècia de alluidori chi podit tenni duas o prus positzionis e serbit po cambiai sa mitza sonora de unu canali àudio (po esempru de Phono a Line). In su passau, sigomenti ca is mixer fiant fatus po amisturai sa mùsica, po scarrafiai s'imperaràt s'alluidori faendi su clichi passendi de Phono (chi ndi arribàt su sonu de su discu) a Line (chi fiat sbuidu!). Arregordu cun praxeri chi su "clichi" faiat in so sonu puru, ca su passàgiu lestru e arripìtiu intra de Phono e Line fait una scarrighedda de "massa elètrica"! Custa costa si podit intendi beni in is discus Rap finsas a sa mitadi de is annus '90.
Dj Sputo e s’umperu de sa tènnica „a s’imbressi“
Est arribada sa basca lègia e, puru chi si costat una bella sudada (ca sa computera est a tipu forru allutu), torraus a sciri in su blog, ca seus firmus de unu mesi!
Funt acontèssias unas cantu cosas (DMC Italy, tanti po nai, cun d-una participatzioni manna de digeis de sa Sardìnnia), e nd'eus a chistionai luegus de manera tènnica, comenti eus sèmpiri fatu finsas a imoi, e àteras "internatzionalis" funt buddendi in sa pingiada!
E duncas: DMC Italy est a nai batalla de digei. Dj Sputo est stètiu unu de sa truma de is sardus chi ddoi fiant in Milano a si-dda gherrai po su "Killa Combat Scratch". Chena de intrai in su detàlliu de sa batalla (po imoi) si-ddu bollu presentai unu pogheddu a custu digei, giòvunu e bravu meda, e ddu fatzu cumbidendi-sì a si castiai custu vìdiu:
Comenti eis biu est unu "freestyle de scratch" chi amostat sa tènnica de Sputo chi, po mimi, est s'ùnicu "digei de batalla" traditzionali chi teneus imoi in Sardìnnia, poita ca Dj Nike, su primu chi iat fatu e bintu batallas (campioni de su DMC Italy 1997), no batallat prus e Richard (su nòmini suu) at inghitzau de diora e est unu chi sighit a fai is sciorus suus ponendi-nci scarràfius, assortamentus e giogulamentus de manera siat cràssica chi noa. Un'àtera caraterìstica de Sputo (ma no sceti de issu, craramenti!) est s'umperu de su crossfader "a s'imbressi", est a nai cun su canali de a manca chi serrat a manca impasi chi a dereta (e su de a dereta a dereta, impasi chi a manca). S'arregordu chi su crossfader si permit de passai de unu canali a s'àteru movendi unu curreu sceti e no duus (cussus funt is curreus dedicaus, unu po dònnia canali postus a prumu in su mixer). Est una manera chi umperant su 50% de is digeis, imoi chi su mixer portat sèmpiri sa tecla po ndi cambiai sa diretzioni a su crossfader e no tocat a ponni a s'imbressi is gavetus de is pratus (comenti si fait in is annus '80 e '90) e su maistu de custa modalidadi est Dj Q-Bert.
Su bantaxu scarrafiendi iat a podi essi de aberri su crossfader cun su pòddixi e de ddu serrai cun is àterus didus, ma deu nau chi est una chistioni de tastu, opuru de comenti ti-ddu bis in conca su movimentu (a mimi su crossfader a s'imbressi mi fait pensai comenti chi sia scarrafiendi umperendi su fader de su canali). E comuncas ddoi funt digei che a Dj Tigerstyle chi umperant su crossfader siat normali chi a s'imbressi, arrennescendi a fai medas tènnicas. Una cosa chi agiumai sceti Dj Sputo fait est de cambiai dònnia tanti sa positzioni de sa manu apitzus de su discu; chi si castiais torra su vìdeu eis a biri chi sa manu si movit de sa parti de a manca de su discu a-i cussa de dereta, acanta de su bratzu de su pratu, pruschetotu candu depit fai unu "Orbit Flare" (tènnica chi segat su sonu in tres partis a s'andada e a sa torrada, faendi unu sonu simbillanti a una cosa chi pendit). Richard est unu maistu de custa tènnica chi est difìcili meda siat po su nùmuru de atzas chi si depint fai in pagu tempus, siat poita ca aguantendi su discu a s'imbressi arriscaus de donai unu corpu cun sa manu a sa puntina. In d-unu de is posts benidoris eus a biri e a circai de spricai sa matessi cosa faendi-dda cun sa manu dereta e cantu est bantaxosu a essi scarrafiadoris de manu dereta. Richard difatis (comenti a mimi e àterus) scarrafiat cun sa manu manca, umperendi sa manu forti (sa dereta) apitzus de su crossfader...ma a bortas sa manu forti est sa manu manca! Est una chistioni trumbullosa! Est craru chi, a sa fini: chi ses forti...ses forti!
Lèssicu 1.2
A S'IMBRESSI: candu cambiaus sa diretzioni de is canalis de su crossfader opuru sa parti de su fader chi aberrit e segat su sonu. In italianu est "invertito" opuru "al contrario", in ingresu ddi nàrant "hamster" opuru "reverse" (comenti est scritu sèmpiri in sa tecla de su mixer).
(su) FREESTYLE: candu, apitzus de una basi musicali, si scarrafiat de manera improvisada. Eus a podi nai puru "scarràfius lìberus".
(su) GIOGULAMENTU: fueddu nou chi apu sceberau de "giogulanu" (in italianu: "prestigiatore"). Est sa tènnica chi s'umperat po fai arritmus e melodias cun totu e duus is pratus e duus discus agualis o diferentis. In ingresu, difatis, ddi nàrant "beat juggling".


text:
Sassu
Sardegna Rivista Mensile : numero 5
Autore: Budroni Francesco, Calvia Giuseppe, Canepa Mario, Caria Pietro, Casu Pietro, Chessa Salvatore, Cognetti Minna, Cossu Edmondo, Cossu Giovannantonio, De Rosa Francesco, De Rosa Oberdan, Dettori Gavino, Fernando Gemina, Ganga Nino, Manuppelli Antonio, Muroni Antonio, Nuvoli Giovanni, Picoi Remundhu, Pirisi Giovanni, Puligheddu Michelina, Putzulu Tomaso, Quintiliano Americo, Ruinas Stanis, Sassu Giuseppe, Sau Rosina, Soletta Efisio, Sotgiu Giovanni
Editore: Tipografia San Giuseppe
Anno: 1928
Sardegna Letteraria Artistica Illustrata : numero 3
Autore: Bellu Forteleoni Nicolò, Calvia Giuseppe, Carducci, Colomo, Corona Francesco, Dell'Oro Hermil Matilde, Gerardenghi, Gotti Giuseppe, Madesani, Mortze Jan, Nonnoi Enrico, Poma Dolores, Saragat, Sassu, Sonnino
Editore: Litografia Tipografia Oreste Reale
Anno: 1897